Saintis Jumpa Planet Yang Menghampiri Hari Kiamat

Hukum orbit bukan satu kelainan zaman ini. Setiap planet mempunyai paksinya, seperti Bumi yang setia mengelilingi Matahari.

Malah sang suria pun ada paksi tersendiri, yakni mengelilingi Pusat Galaksi.

Setiap saat, Matahari bergerak dengan kelajuan 220 kilometer. Dan Matahari mengambil masa selama 225 juta tahun untuk melengkapkan satu pusingan.

Jujur cakap, usia Matahari membuatkan semuanya muda. Setiap 365 hari, Bumi melengkapkan satu tahun suria. Setiap 225 juta tahun, Matahari melengkapkan satu tahun galaktik.

Jadi ikut kiraan ini, Matahari baru berusia 20.44 tahun galaktik. Masih anak muda. Ia dijangka akan mati ketika berusia 50 tahun galaktik.

Banyak benda akan berlaku sebelum Matahari mati… terutamanya pada hukum orbit yang diceritakan tadi. Orbit menjadi faktor penentu dalam bab kehidupan planet.

Kedudukan Bumi elok di sweet spot yang tidak terlalu jauh atau terlalu dekat.

Tetapi satu hari, kedudukan Bumi akan hilang kesesuaiannya… kerana fitrah bintang adalah mengembang. Bermakna Matahari sekarang sedang mengembang.

Dalam Perjalanan Menjadi Warga Emas

Matahari kini masih lagi dalam keadaan dara sunti yang elok untuk menampung kehidupan.

Namun dalam masa 22 tahun galaktik (lima bilion tahun suria), Matahari akan memulakan proses pembakaran helium.

Saiznya akan mengembang sampai jadi sebutir gergasi merah (red giant) macam Aldebaran misalnya (Scudder, 2015).

Utarid akan dibaham dulu, sebelum Zuhrah pula menjadi makanan. Saintis hampir pasti yang Bumi juga akan ditelan sekali (Tillman, 2018).

Semua kehidupan ketika ini sudah pupus. Air laut akan mendidih kerana terlalu panas. Cuaca menjadi mirip neraka. Bakteria pun takkan mampu hidup. Itulah nasib alam ini nanti.

Mengambil Contoh Daripada Sistem Lain

Situasi sebegini menggambarkan kiamat. Jujurnya, orang ramai tidak perlu kisah pun. Kerana masa itu, jasad semua orang zaman sekarang sudah sebati dengan tanah.

Tetapi ilmu angkasa tidak wajar dihadkan pada konsep masa. Pengetahuan adalah penting, kerana gambaran ini sedang berlaku di sistem suria lain.

Nun jauh dari Bumi, ada tiga planet – TOI2337b, TOI4329b dan TOI2669b – sekarang sedang menghadapi malapetaka ini.

Ketiga-tiga planet ini adalah exoplanet, yakni planet-planet di luar lingkaran pengaruh Matahari. Sehingga tahun 2017, saintis sudah jumpa 3,667 eksoplanet di dalam 2,747 sistem berplanet.

Teknologi pencerapan (observation) sekarang sangat terhad. Walaupun berteknologi tinggi, angkasa terlalu besar.

Jadi saintis tidak tahu keadaan tiga eksoplanet ini sebelum malapetaka bermula.

Ikut keadaan sekarang, eksoplanet-eksoplanet ini bersifat gas giant seperti Musytari. Orbit mereka keliling bintang sistem pun kecil sahaja, berbeza untuk dibandingkan dengan Utarid.

Dan sekarang bintang ini pula sekarang sedang mengembang. Maknanya, tidak lama lagi – ketiga-tiga planet ini akan hilang buat selamanya, menjadi makanan bintang (Saunders, et al., 2022).

Saintis berpendapat ini adalah perkara biasa. Cuma mereka terkejut tengok betapa cepatnya planet-planet ini dimakan. Mereka menjangka dalam masa sejuta tahun sahaja.

Bunyi macam singkat… tetapi kalau ikut kalendar galaktik, dalam masa 1.6 hari galaktik sahaja.

Singkat, bukan?

Tiada Apa Yang Kekal

Angkasa adalah alam yang mana saintis cakap hukum-hukum fiziknya sangat relatif. Masa itu sendiri seolah-olah tidak mengalir seperti sungai di alam angkasa.

Cara terbaik untuk meramal nasib Sistem Suria adalah dengan cara tengok sistem lain.

Kerana peristiwa-peristiwa yang akan berlaku… sebenarnya “sudah berlaku dalam keadaan belum berlaku”.

Jangan baca secara literal. Faham secara falsafah. Atau dengan kata mudah, ilmu Allah itu luas.

RUJUKAN:

Saunders, N., et al. (2022). TESS Giants Transiting Giants II: The hottest Jupiters orbiting evolved stars. The Astronomical Journal.

Scudder, J. (2015, Februari 12). The sun won’t die for 5 billion years, so why do humans have only 1 billion years left on Earth? The Conversation.Tillman, N. (2018, Mac 28). Red giant stars: facts, definition & the future of the sun. Space.


Emiriyah Arab Bersatu Ke Marikh

Menjelang tahun 2020, Emiriyah Arab Bersatu atau UAE akan melancarkan prob tanpa pemandu pertama mereka ke Marikh.

Emiriyah bukanlah lama sangat dalam aeroangkasa tapi mereka tak mahu ketinggalan. Mereka bermula dengan membangunkan satelit komunikasi, kemudian memperluas kepakaran dalam negeri dengan menyediakan pengajian di universiti berkenaan sains angkasa dan aeroangkasa. Dan mereka berwawasan jauh.

Prob yang dinamakan HOPE (Harapan) ini akan dilancarkan sekitar tahun 2020,dan akan tiba di Marikh sekitar tahun 2021, selari dengan sambutan 50 tahun pembentukan Emiriyah Arab Bersatu.

Ya ini akan menjadikan UAE sebagai negara Arab dan negara Islam pertama yang mendepani eksplorasi ke Marikh.

(Di Malaysia orang Islam Melayu berbalah tentang logik akal,Bumi leper dan bulan bebola gas dan matahari 20km)

Program yang dikendalikan oleh Agensi Angkasa Emiriyah dan Pusat Angkasa Mohamed bin Rashid ini adalah bertujuan melaksanakan kajian saintifik keatas atmosfera planet Marikh yang antaranya bertujuan mengenalpasti sebab planet tersebut mengalami keadaan yang mana atmosferanya semakin menipis dan menghilang, kadar pelepasan hidrogen dan oksigen ke angkasa lepas, cerapan global yang menyeluruh berkenaan keadaan atmosfera planet Marikh.

Prob angkasa dari Emiriyah ini akan sedang dibina, melibatkan 75 orang tenaga pakar tempatan Emiriyah yang mana ia dibahagikan kepada 7 kumpulan utama yang mengendali segmen pembangunan prob dan kelengkapan saintifik, kumpulan kajian saintifik, tim pelancaran dan tim kawalan Bumi yang mengendali operasi prob selain mereka turut bekerjasama dengan universitas tempatan dan antarabangsa yang bakal berkongsi data yang dikumpul berkenaan Marikh ini nanti.

Dan ya, bertentangan dengan kepercayaan kebanyakan orang yang menyangka negara Arab menindas wanita, program ini meletakkan wanita sebagai ketua operasi kajian sains dan logisitik misi serta kumpulan pengurusan projek, yang mana latar belakang mereka juga bukan calang calang dimana sebelum misi HOPE, mereka telah terlibat dengan program pembagunan satelit KHALIFASAT dan Nayif-1,pembangunan sistem UAS dan kajian berkenaan HAPS. Bukan sebarangan orang.

HOPE bakal dilengkapi radas pengimejan yang akan mencerap dan mengambil foto digital resolusi tinggi (EXI), Spektrometer InfraMerah (EMIRS) bagi cerapan perubahan suhu,wap air dan ais serta debu yang terkandung dalam atmosfera Marikh serta Spektrometer Sinaran Ultralembayung (EMUS) yang akan mencerap lapisan atmosfera tinggi Marikh.

Sistem EXI,EMUS dan EMIRS ini akan dibina sendiri oleh pakar tempatan Emiriyah.

Tetapi program ini bukan semata mata mengenai Marikh.

Ia adalah usaha Emiriyah untuk mengembangkan kepakaran teknikal dan intelektual didalam bidang aero angkasa dalam negara dan pada masa sama mengukuhkan pelan pembangunan negara. Ini adalag wawasan Emir Sheikh Mohammed Bin Rashid Al Maktoum, pemerintah Emiriyah yang melihat visi untuk memajukan rakyat dan negaranya menjadikan sektor aeroangkasa sebagai sektor utama ekonomi Emiriyah.

Misi HOPE adalah batu loncatan yang akan membawa Emiriyah lebih jauh dalam industri angkasa lepas – dan visi angkasa UAE memperlihatkan sasaran untuk mewujudkan koloni mereka sendiri di Marikh menjelang 2117.

Ya Emiriyah mensasarkan untuk menjadi salah satu negara yang mempunyai koloni mereka sendiri dalam masa 100 tahun.

Kita?

Masih berbalah tentang dobi taliban dan membahalol kan otak orang lain.


Kenapa Orang Yahudi Memuja Presiden Ukraine?

Selepas konflik Ukraine-Rusia tercetus, Presiden Voldomyr Zelensky berusaha melakukan apa yang terdaya untuk melindungi negara itu daripada ancaman Rusia. Disebabkan keberanian dan ketegasannya menentang pendudukan Rusia, ramai orang Yahudi menyamakan Zelensky dengan kumpulan Maccabee.

Tetapi siapa sebenarnya kelompok Maccabee ini? Kelompok Maccabee merujuk kepada sekumpulan pahlawan Yahudi yang memberontak terhadap kerajaan Seleucid di Judea sebelum menubuhkan dinasti yang dipanggil Dinasti Hasmonean. Kebiasaannya, nama Maccabee merujuk kepada dinasti itu tetapi ia turut merujuk lima orang Maccabee bersaudara diketuai oleh Judah Maccabee/Maccabeus.

Jadi, bagaimana nama Maccabee ini timbul? Ada berpandangan ia diambil dari perkataan Aramaik maqqeba yang bermaksud tukul. Ini berkemungkinan merujuk kepada kelincahan dan kepahlawanan Judah semasa di medan perang.

Ada juga berpandangan ia merupakan akronim kepada kata-kata semangat yang diambil daripada Taurat/Torah atau nama individu yang mencetuskan kebangkitan ini: Matthias si pendeta yang juga bapa kepada Maccabee bersaudara.

Semua ini bermula dengan kemangkatan Alexander the Great pada 323 SM. Susulan itu, semua jajahan baginda menjadi rebutan diadochi (jeneral-jeneral, rakan dan ahli kerabat Alexander) dari 322 hingga 281 SM. Akibat konflik tersebut, empat kerajaan baru berdarah Yunani dibentuk iaitu Dinasti Ptolemy di Mesir, kerajaan Seleucid di Syam, kerajaan Pergamon dan Macedon (kedua-duanya di Greece).

Pada awalnya, sebahagian besar kawasan Palestin termasuk Jerusalem diletakkan di bawah pentadbiran Dinasti Ptolemy. Seperti mana Alexander the Great, pengasas dinasti Firaun Ptolemy I Soter tidak mencampuri urusan keagamaan orang Yahudi dengan hak mereka sebagai rakyat dijamin. Atas sebab itu, orang Yahudi merasa aman di bawah pentadbiran Dinasti Ptolemy.

Bagaimanapun, semua itu berubah apabila kerajaan Seleucid menguasai pemerintahan di situ pada abad kedua SM. Tidak seperti Dinasti Ptolemy, Dinasti Seleucid berusaha menyebarkan budaya dan agama orang Yunani kepada populasi rakyatnya walaupun secara paksaan. Bagi mencapai matlamat tersebut, sebarang ciri Yahudi dinyahkan dengan idea kebudayaan dan agama Yunani dijaja kepada orang Yahudi.

Disebabkan tekanan daripada pemerintah Seleucid dan pengaruh ekonomi, sesetengah daripada mereka menerimanya. Tetapi bagi pemerintah Seleucid Antiochus Epiphanes, itu saja tidak cukup. Baginda mempunyai keinginan meletakkan dirinya dalam rekod sejarah sama seperti Alexander dengan menjadikan adat dan kebudayaan Yunani mengatasi segalanya termasuk agama Yahudi.

Bagi mencapai matlamatnya itu, pertama sekali, Antiochus menerima rasuah daripada beberapa orang bangsawan Yahudi yang berstatus tali barut. Ini bagi membolehkan calon dipilih mereka, Jason dari keluarga Oniad dipilih sebagai ketua pendeta orang Yahudi. Jawatan tersebut kemudiannya dieksploitasi Antiochus bagi membolehkan sebuah gimnasium dibina berhampiran dengan Haikal Sulaiman.

Gimnasium bukan sekadar simbol kebudayaan Yunani tetapi isyarat halus kepada orang Yahudi bahawa orang Seleucid berkuasa di Judea. Dan sebagai tanda kejantanan seorang Yunani, si polan harus berbogel bila memasuki gimnasium – sama sekali bertentangan dengan undang-undang agama Yahudi.

Pihak Seleucid kemudiannya menetapkan mereka yang mampu hanya perlu mengunjungi gimnasium sekurang-kurangnya sekali sebagai tanda kompromi.

Pada awalnya, ramai yang akur. Antiochus menyangka ini petanda orang Yahudi tunduk dengan pemerintahan Seleucid. Tetapi selepas satu pemberontakan tercetus, baginda mula bersikap keras terhadap orang Yahudi. Antiochus bukan sekadar mencemarkan kesucian Haikal tetapi turut meletakkan patung dewa-dewi Yunani di dalamnya.

Baginda tidak berhenti di situ saja. Antiochus turut mengharamkan sesetengah perkara yang sinonim dengan agama Yahudi seperti larangan beribadat pada hari Sabtu (Sabbath) dan pengharaman aktiviti bersunat. Patung dewa-dewi Yunani ditempatkan di setiap bandar dan kampung. Mana-mana orang Yahudi yang enggan mengikut agama rasmi kerajaan Seleucid akan ditangkap dan dibunuh.

Penindasan pihak Seleucid mendorong semua orang Yahudi termasuk yang mendukung kebudayaan Yunani sebelum ini bangkit memberontak. Pencetus kepada kebangkitan ini ialah seorang pendeta bernama Mattathias yang berasal dari sebuah kawasan bernama Modiin. Pada suatu hari, askar-askar Seleucid diutus ke situ bagi menguatkuasakan undang-undang mereka.

Setibanya di Modiin, satu pertemuan diadakan antara mereka dengan Mattathias. Mattathias diberi kata dua sama ada mematuhi undang-undang Seleucid yang dikuatkuasakan atau berhadapan prospek ditahan dan dibunuh.

Penguatkuasaan undang-undang yang dimaksudkan ialah membuat sembelihan haiwan sebelum mempersembahkannya kepada dewa-dewi Yunani sebagai korban. Mattathias bukan saja enggan patuh, malah terus membunuh wakil Seleucid itu.

Mattathias yang mengetuai pemberontakan dibantu oleh anak-anaknya iaitu John, Simon, Judah, Eleazer dan Jonathan. Dengan beliau sebagai ketua mereka, orang Yahudi menggerakkan kempen pemberontakan pada 167 SM. Keluarga Mattathias yang kemudiannya dikenali sebagai Maccabee mula menjadi duri dalam daging kepada pihak Seleucid menerusi kempen perang gerila mereka.

Bermula dari kawasan perkampungan utara Judea, pemberontak bukan sekadar memusnahkan patung dewa-dewi Yunani. Malah, mana-mana individu yang terus menyokong Seleucid dibunuh termasuk kelompok Yahudi-Yunani. Walaupun Mattathias mati setahun selepas itu, pimpinan pemberontakan diserahkan kepada Judah.

Antiochus menyangka pemberontakan ini boleh dipatahkan dengan mudah seperti sebelumnya. Lantas, beberapa jeneral Seleucid dihantar untuk menghancurkan pemberontakan tetapi rancangan baginda tidak berhasil. Judah bukan saja berjaya mengakali mereka malah mengakibatkan pihak Seleucid mengalami kekalahan teruk di medan perang.

Terdesak, Antiochus menghantar jeneralnya yang paling terkenal, Lysias mengetuai 60,000 orang tentera Seleucid. Di atas kertas, kelebihan memihak kepada Lysias dari segi bilangan tentera. Tetapi Judah pula mempunyai kelebihan dari segi geografi (muka bumi Judea) dan taktikal peperangan.

Di sebalik dua kelebihan ini, bilangan tentera Seleucid masih lagi melebihi bilangan pemberontak Maccabee. Lantas, Judah berdoa kepada Tuhan agar kemenangan berpihak kepadanya. Tanpa disangka-sangka, angkatan Seleucid mengalami kekalahan teruk di tangan Judah dan pemberontak Maccabee.

Kemenangan ini mendorong Judah mengetuai pemberontak Yahudi lain mara ke Jerusalem. Di pintu masuk, kedua-dua angkatan kembali bersemuka tetapi pertempuran tidak berlaku lama. Dengan Seleucid berjaya diusir dari Jerusalem, maka Jerusalem bebas sepenuhnya daripada kerajaan tersebut. Ia turut memberi peluang kepada orang Yahudi membina kerajaan menerusi Dinasti Hasmonean di kemudian hari.

Sebaik Maccabee bersaudara tiba di Haikal, mereka merasa sedih melihat kemusnahan yang ditinggalkan pihak Seleucid. Selepas ia menjalani proses pemulihan dan penambahbaikan, Haikal kembali dibuka kepada orang Yahudi pada 25 Disember 165 SM. Pembukaan semula Haikal diraikan menerusi sambutan keraian selama lapan hari yang kini dikenali sebagai Hanukkah.

Dari situ, lebih banyak wilayah Judea dibebaskan. Dengan Judea bebas daripada pengaruh kerajaan asing, orang Yahudi pada ketika itu mula membina autonomi mereka. Autonomi ini disahkan menerusi kemangkatan pemerintah Seleucid terakhir, Antiochus VII pada 129 SM.

Ini membolehkan Dinasti Hasmonean yang ketika itu memerintah secara semi-autonomi Judea dari 140 hingga 110 SM menjadi sebuah entiti kerajaan baru yang merdeka. Kemerdekaan mereka yang dikecapi pada 110 SM bagaimanapun tidak bertahan lama. Ini selepas Pompey (kemudiannya menjadi pesaing Julius Caesar) diminta campur tangan pada 63 SM bagi menyelesaikan perebutan takhta dalam ahli kerabat Hasmonean.

Campur tangan Rom menjadi permulaan kepada pengakhiran dinasti tersebut. Ini kerana walaupun waris Hasmonean diangkat sebagai ketua pendeta dan pemerintah, wilayah mereka yang sedia ada dipecahkan. Sesetengah diberi status autonomi oleh Rom sekaligus membentuk Decapolis. Pihak Hasmonean turut kehilangan akses kepada Laut Mediterranean dan terpaksa bergantung kepada pentadbiran Rom di Syria.

Pada 37 SM, pemerintahan Dinasti Hasmonean berakhir. Ini selepas Herod the Great dipilih sebagai Raja Judea oleh Senat Rom. Dengan pengisytiharan tersebut, kerajaan Herod menjadi kerajaan yang mendapat naungan Rom.

Jadi, mengapa Zelensky dilabel Maccabee versi moden? Ketua Rabbi Ukraine Yaakov Bleich percaya label tersebut diberi label berkenaan bukan saja kerana kepimpinannya yang kuat. Tetapi kerana berusaha mengekalkan identiti Yahudinya persis Mattathias walaupun terpaksa berdepan konflik dengan Seleucidnya (Rusia).

RUJUKAN

Rose, D. (2022, 3 Mac). Volodymyr Zelensky: A modern Jewish hero forged in the tradition of the Maccabees. The Jewish Chronicle.

Oates, H. (2015, 29 Oktober). The Maccabean Revolt. World History Encyclopedia.

Gerber, J dan de Lange, N. (1997). The Illustrated History of the Jewish People. Aurum Press.


Ilmu Perubatan Melayu Tradisional Bukanlah Jampi Serapah Semata-mata

Kita dimomokkan bahawa perubatan tradisional Melayu hanyalah semata-mata jampi serapah. Membaca mantera. Walaupun banyak kitab atau manuskrip Melayu yang mempunyai ilmu perubatan tanpa menggunakan jampi serapah, tetapi seperti biasa kajian sarjana barat tentang ilmu mantera telah lebih ditonjolkan. Sebagai contoh karya sarjana barat yang terkenal iaitu “Shaman, Saiva and Sufi: a study of the evolution of Malay magic, London: Constable, 1925 yang ditulis oleh RO Winstedt.

Sebenarnya banyak kitab Melayu lama yang menjadi panduan pengubat pada zaman dahulu. Antaranya Tajuk Muluk, Kitab Mujarabat, Kitab Rejab, Hikayat Nurul Lisan Menjawab Masalah, Kitab Tib dan sebagainya. Tidak dinafikan ada jampi serapah dan ayat Al-Quran. Tetapi dimasukkan sekali cara perawatan dan herba yang sesuai untuk merawat. Perawat dipanggil tabib bukannya bomoh ataupun pawang.

Contoh dalam Kitab Tib Terengganu ada menyatakan cara rawatan dan herba untuk merawat sakit mata, penyakit perut seperti buasir dan sembelit, sakit dalam badan seperti lelah dan batuk, penyakit kulit dan juga sakit anggota seperti beguk. Sebagai contoh bagi merawat batuk diambil daun Gandarusa senggengam, lalu digiling dan ditanak patinya maka diminum. Ada kitab versi lain yang menyentuh tentang sakit puan, sakit tuan dan sakit batin. Contoh ilmu mengubat Angin Sanglar,

“Sebagai lagi ubat angin sanglar pada seseorang manusia yang sakit pada waktu malam mula-mula sakitnya itu, maka datang sakitnya itu berasa sejuk seperti tiada terhingga lagi sejuknya itu, tiada dapat berbuka kain, atau datang ketar tiada berhingga lagi ketarnya itu; inilah alamatnya angin yang besar yang masuk pada peparu orang itu; maka apabila datang ketarnya yang seperti itu nescaya datanglah lemah segala anggotanya itu hingga jadilah mati sekalian tubuhnya atau kaki tangannya orang itu; maka inilah ubat yang diberi minum. Ambil lada sulah berat setahil dan halia berat setahil dan bawang putih berat setahil dan jintan kedua berat setahil dan kunyit tengah tahil dan temu kunci berat setahil dan kulit buah maja berat setahil dan cengkih berat setahil dan jadam berat lima emas. Sekalian itu rebus, airnya tiga cupak tinggal secupak maka beri minum pada orang itu. Sudah minum ubat itu, hendaklah kita damahkan sekalian tubuhnya itu; insya Allah Taala, afiat”

Berdasarkan petikan di atas, tidak ada langsung jampi serapah atau mantera. Hanya menggunakan herba bagi merawat pesakit dan cara perawatannya. Penggunaan herba pada masa itu sangat sesuai dengan perawatan pada zaman tersebut yang mudah didapati atau perlu ke hutan. Herba bolehlah dianggap sebagai ubat pada zaman ini. Dalam kitab tib telah menyenaraikan hampir 1,500 herba yang boleh digunakan untuk pengubatan pelbagai jenis penyakit. Ianya terdiri daripada tumbuhan yang telah dikelaskan lebih spesifik kepada batang, daun, akar, bunga, pucuk atau keseluruhannya.

Sumber:

Ilmu Perubatan Melayu Tradisional dari Naskhah-Naskhah Lama. Harun Mat Piah. 2015. Jurnal Malay world and Civilisation.


Herba Dan Rempah Ratus Dalam Masakan Melayu

Masakan tradisional Melayu sememangnya
terkenal dengan penggunaan pelbagai rempah ratus serta herba yang banyak
membantu bagi menjadikan masakan tersebut lebih lazat dan beraroma. Walaupun
kebanyakan daripada herba tradisional Melayu banyak diaplikasikan dalam aspek
perubatan dan kecantikan, namun ia juga mempunyai fungsi yang penting dalam
memperkayakan lagi rasa makanan. Malah, kebanyakan daripada herba dan tumbuhan
inilah yang banyak memberikan perisa asli kepada masakan Melayu.

Dalam bidang masakan, tidak dinafikan bahawa
masyarakat Melayu mempunyai keistimewaan dan kreativiti yang tersendiri dalam
memilih serta menggunakan herba dan rempah ratus yang bersesuaian bagi setiap
jenis makanan yang mereka sediakan. Malah, sebelum tibanya bahan-bahan makanan
lain dari negara-negara Barat, seperti kentang, cili, tomato dan buah koko,
masyarakat Melayu telah terlebih dahulu telah memanfaatkan pelbagai jenis
tumbuhan herba dan rempah yang ada bagi melazatkan lagi makanan. Artikel ini
akan mengupas beberapa jenis tumbuhan herba serta rempah ratus yang banyak
digunakan dalam masakan Melayu serta fungsi setiap satu daripadanya.

Tumbuhan herba

Serai makan (lemongrass) atau nama saintifiknya, iaitu Cymbopogen
citratus dikatakan berasal dari kawasan Sri Lanka dan telah disebarkan
secara meluas di kawasan-kawasan lain seperti China, Malaysia dan Indonesia.
Serai ini merupakan sejenis tumbuhan atau tanaman rumput yang mana batangnya
digunakan sebagai bahan perisa yang beraroma bagi menaikkan rasa makanan. Ciri-ciri
yang terdapat pada tumbuhan ini ialah batangnya berwarna putih keunguan atau
kemerahan, manakala daunnya tirus dan melampai panjang dengan warna hijau muda.

Pada hari ini, kebanyakan masyarakat Malaysia telah menanam serai makan ini
sebagai satu tanaman dapur yang memudahkan proses penyediaan makanan. Batang
serai makan ini banyak digunakan bagi menyedapkan lagi masakan tradisional
Melayu, seperti masakan rendang, asam pedas, kerabu dan masak lemak cili padi.

Pandan wangi, atau nama saintifiknya, iaitu Pandanus odorus
merupakan sejenis tumbuhan yang berasal dari keluarga Pandanaceae, yang
turut sekeluarga dengan pohon mengkuang. Pandan wangi yang dipercayai berasal
dari daerah Bangka, Indonesia telah lama tersebar luas ke seluruh kawasan
tropika Asia Tenggara. Tanaman pandan wangi ini dicirikan dengan bentuknya yang
tumbuh secara merumpun serta mempunyai daun yang panjang dan meruncing di
hujungnya seperti pedang. Terdapat dua jenis pandan wangi yang biasa ditemui di
kawasan Asia Tenggara, iaitu pandan wangi besar dan pandan wangi kecil. Kebanyakan
pandan wangi yang ditemui di Malaysia ini adalah dari jenis pandan wangi kecil.

Pandan wangi merupakan antara tumbuhan herba Melayu yang mempunyai paling
banyak kegunaannya dalam proses pembuatan makanan. Ia bukan sahaja berfungsi
sebagai bahan menaikkan aroma makanan, malah turut digunakan sebagai perisa dan
pewarna bagi makanan. Daun pandan wangi ini merupakan penaik aroma bagi banyak
makanan tradisional Melayu seperti dalam pembuatan nasi lemak, nasi minyak
serta pelbagai jenis kuih muih Melayu.

Pada masa kini, ekstrak daun pandan ini merupakan antara bahan yang penting
dalam industri pembuatan roti, kek, biskut dan kuih muih yang lain. Malah,
sejajar dengan perkembangan dalam industri makanan, ekstrak daun pandan wangi
ini turut menjadi begitu signifikan dan dikomersilkan dalam proses penghasilan
minuman berperisa.

Nama saintifiknya ialah Citrus hystrix DC dan berasal dari keluarga Rutaceae.
Pohon limau purut ini berasal dari Asia dan kini banyak didapati di Malaysia,
Indonesia dan Thailand. Limau purut ini mudah untuk ditanam kerana habitatnya ialah
kawasan yang subur dengan sistem aliran air yang baik. Kerana itulah, limau
purut ini banyak ditanam sebagai tanaman rumah, sama seperti serai dan pandan
wangi.

Ciri istimewa yang terdapat pada buah limau purut ini ialah kulitnya yang
berkedut dan tebal, manakala isinya tidak begitu berair. Daunnya pula mempunyai
bentuk bersayap, memberi gambaran dua helai daun yang dicantumkan hujung ke
hujung.

Dalam proses penyediaan makanan, masyarakat Melayu banyak menggunakan daun
limau purut ini sebagai bahan penaik aroma terutamanya bagi masakan berkuah
seperti tomyam. Selain itu, limau purut ini banyak digunakan dalam ramuan untuk
perubatan tradisional, aromaterapi serta produk penjagaan diri.

Kesum, atau nama botaninya, iaitu Polygonum minus Huds, merupakan sejenis
tumbuhan yang berasal dari Asia Tenggara dan hidup subur di kawasan yang lembap
seperti berhampiran tasik atau sungai.  Kesum
merupakan suatu tanaman renek yang tumbuh secara menjalar. Daunnya panjang dan
berbentuk runcing seperti anak panah, manakala batangnya pula berbentuk
silinder, berwarna hijau dengan sedikit kemerah-merahan.

Tanaman kesum ini sebenarnya mempunyai khasiat yang sangat banyak dari segi
pemakanan, di mana ia mengandungi vitamin A, vitamin C dan mineral seperti
kalium, kalsium dan fosforus. Tanaman kesum ini juga banyak digunakan sebagai
bahan perasa atau perencah dan menaikkan aroma makanan tradisional Melayu
terutamanya dalam laksa dan masakan asam pedas. Kesum ini juga boleh dijadikan
sebagai ulam atau digunakan untuk dibuat kerabu.

Kunyit, atau dikenali sebagai Curcuma domestica dalam nama
botaninya, merupakan tumbuhan herba yang berasal dari India dan kemudiannya
tersebar luas ke negara-negara Asia Tenggara yang lain. Kunyit mampu hidup
dengan subur di kawasan yang lapang dan terdedah dengan sinaran matahari. Daun
kunyit berwarna hijau, licin, berbentuk bujur dan meruncing pada hujungnya
serta mempunyai tangkai yang panjang.

Kunyit ini mempunyai pelbagai kegunaan dalam proses penyediaan masakan
tradisional Melayu. Kunyit bukan sahaja bertindak sebagai bahan pewarna
semulajadi yang mampu untuk mencantikkan makanan, malah ia juga boleh
memberikan perisa dan aroma yang menaikkan rasa makanan. Daun kunyit biasanya
digunakan sebagai bahan utama bagi membalut ikan atau daging yang dibakar, bagi
menaikkan baunya. Ia juga membantu memberikan warna kuning semulajadi kepada
masakan Melayu terutamanya dalam penyediaan pulut kuning, rendang dan gulai.

Halia, merupakan tanaman herba yang berasal dari Asia Tenggara dan kini
telah ditanam hampir di seluruh dunia. Malah, penggunaannya dalam masakan juga
meliputi seluruh masakan di dunia. Halia merupakan antara bahan utama yang
mampu memberikan rasa yang enak dalam makanan, malah ia juga mempunyai pelbagai
khasiat dari segi pemakanan.

Masyarakat Melayu lazimnya menggunakan halia ini sebagai suatu perasa
makanan, yang boleh menyeimbangkan rasa makanan tradisional Melayu. Halia juga
boleh dijadikan sebagai minuman, malah ekstraknya juga banyak digunakan dalam
industri konfeksionari.

Rempah ratus

Cengkih (cloves) merupakan antara rempah ratus terawal yang
diperdagangkan pada zaman Alexander the Great. Berdasarkan sejarah, pada tahun
266 sebelum Masehi, iaitu di China, penggunaan cengkih telah dicatatkan sebagai
suatu bahan yang digunakan bagi menghilangkan bau nafas atau bau mulut
masyarakat pada waktu itu sebelum mereka menghadap Maharaja China. Petua
mengunyah cengkih bagi menghilangkan bau mulut ini sebenarnya juga telah
diamalkan oleh masyarakat kita sehingga ke hari ini.

Dalam proses penyediaan makanan, terutamanya makanan tradisional Melayu,
cengkih merupakan antara ahli keluarga rempah yang sangat signifikan. Cengkih
digunakan bagi menaikkan aroma nasi minyak, dalam penghasilan gulai serta
pelbagai resepi nasi yang lain. Malah, cengkih juga boleh digunakan dalam
penghasilan teh bagi membangkitkan lagi rasanya.

Bunga lawang (star anise) dikatakan berasal dari Jepun dan kawasan
Indochina. Bunga lawang berbentuk seperti kelopak bunga dan mempunyai bau yang
wangi dan kuat. Bunga lawang ini sebenarnya bukanlah sejenis bunga, tetapi buah
yang dihasilkan oleh sejenis pokok yang kecil. Buah ini biasanya dipetik
sebelum ranum dan dikeringkan di bawah sinaran matahari.

Peranan bunga lawang dalam masakan tradisional Melayu sama pentingnya
seperti cengkih, yang mana bunga lawang ini banyak digunakan bagi menyedapkan
serta menaikkan aroma makanan. Dalam makanan Melayu, bunga lawang berfungsi
digunakan sebagai rempah tumisan bagi masakan seperti nasi minyak, sup, nasi
beriani serta masakan berempah yang lain seperti gulai dan rendang. Dalam
kaedah penyediaan makanan, setiap kelopak bunga lawang ini boleh dipatahkan
lalu dikisar atau ditumbuk bersama rempah ratus yang lain sebelum digunakan
sebagai satu bahan utama untuk memasak atau menumis.

Buah pelaga (cardamom) adalah antara rempah ratus yang telah sebati
dalam masyarakat kita sejak berzaman-zaman lamanya. Ada dalam kalangan pakar
kulinari yang menggelarnya sebagai ‘permaisuri rempah ratus’ kerana ia
merupakan rempah paling eksotik di dunia dan mahal harganya. Sama seperti rempah
ratus yang lain, buah pelaga juga berfungsi dalam memberikan rasa dan aroma
dalam masakan tradisional. Malah, ada juga dalam kalangan masyarakat di
Malaysia yang menggunakan buah pala ini dalam proses penghasilan pencuci mulut
atau manisan. Buah pelaga ini juga adalah bahan utama dalam rempah tumisan bagi
menghasilkan pelbagai resepi nasi dan gulai berempah.

Kulit kayu manis (cinnamon) adalah komponen rempah ratus yang paling
popular kerana kepelbagaian fungsinya. Kulit kayu manis ini dikatakan berasal
dari Sri Lanka dan banyak diimport dari China dan Indonesia. Kayu manis ini
berasal dari sejenis pokok malar hijau dengan daunnya yang berbentuk bujur dan
berkulit tebal. Kulit dan daunnya merupakan bahagian utama pokok ini yang
dijadikan sebagai rempah.

Kepelbagaian fungsi kulit kayu manis ini tidak terhad hanya kepada
kegunaannya sebagai salah satu rempah untuk tumisan, malah ia juga sebenarnya
boleh menjadi suatu bahan bagi mewangikan dan menaikkan bau pada air gula atau
sirap semasa proses merebus. Dalam kalangan masyarakat Barat sendiri, mereka
banyak menggunakan kulit kayu manis sebagai bahan utama bagi pembuatan roti dan
pai.

Biji buah pala (nutmeg) adalah sejenis rempah ratus yang berasal
dari kawasan Asia Tenggara dan pokoknya adalah dari jenis malar hijau. Rasa
biji buah pala ini dicirikan dengan sedikit rasa pedas, agak manis dan boleh
memberikan aroma kepada apa jua jenis makanan. Malah, biji buah pala yang telah
dikisar atau ditumbuk mempunyai bau yang agak kuat dan boleh mengatasi bau
rempah ratus yang lain. Seperti mana rempah ratus yang lain, biji buah pala ini
juga adalah rempah tumisan dan digunakan dalam penghasilan masakan berempah.

Kesimpulan

Tumbuhan herba dan pelbagai rempah ratus
mempunyai pelbagai manfaat dalam proses penyediaan makanan, terutamanya dalam
membantu bagi menaikkan aroma dan menyedapkan rasa makanan. Sejak
zaman-berzaman masyarakat Melayu telah mula menggunakan pelbagai jenis rempah
dan tumbuhan ini dalam kehidupan seharian mereka, dan fungsinya bukan sahaja
untuk proses memasak makanan, malah juga dalam perubatan tradisional dan
kecantikan.

Rujukan

Chua, H. P. (2013).
Produk makanan berasaskan herba dan keperluan jaminan. Buletin Teknologi
MARDI, 3, 79–86.

Erliana, M., Nor
Aisah, A. S., & Nurul Johanna, J. (2005). Kepelbagaian khasiat herba
menurut sains, 1–2.

Normiadilah, A., &
Noriah, O. (2012). The Relationship between Plants and the Malay Culture. Procedia
– Social and Behavioral Sciences, 42, 231–241.
https://doi.org/10.1016/j.sbspro.2012.04.186


Adat Istiadat Perkahwinan Masyarakat Banjar

MUNGKIN untuk masyarakat Banjar yang ada di negara Malaysia sekarang samada di Sarawak, Sabah mahupun Semenanjung Malaysia sudah tidak begitu mengikut adat istiadat asal perkahwinan orang banjar tradisional.  Ini kerana sesuai dengan waktu, kebanyakan daripada orang Banjar di Malaysia telah mengasimilasikan adat dan budaya kaum Melayu kerana mereka adalah sebahagian pembentukannya.

Itu ceritanya untuk masyarakat Banjar di Malaysia tetapi jika kita berkunjung ke bumi Kalimantan, boleh dikatakan adat istiadat perkahwinan suku Banjar masih lagi menjunjung adat istiadat tradisional mereka.  Namun walaupun sedemikian sesuai dengan kebanyakan daripada mereka sudah memeluk Islam maka ada sesetengah adat itu masih lagi bertiangkan lunas-lunas agama Islam.

Berbicara tentang adat istiadat perkahwinan suku Banjar di Kalimantan, jika di bumi Indonesia adalah antara adat perkahwinan yang paling mahal belanja perkahwinannya di kalangan masyarakat pelbagai kaum dan agama di negara tersebut.  Dan turut dinyatakan bahawa adat perkahwinan suku banjar adalah antara adat yang paling tertib dan wajib diikuti oleh setiap anak Banjar walau semoden manapun mereka sekarang.

1. Adat Basasuluh

Setiap adat perkahwinan mestilah ada permulaannya dan di dalam masyarakat Banjar ianya harus dimulai dengan “adat basasuluh” atau membuat penyelidikan.  Ini kerana di dalam sosio budaya suku Banjar masih berpegang teguh pada pepatah lama iaitu “perigi tidak akan mencari timba” apabila berbicara soal jodoh.  Walau sudah suka sama suka dan asyik masyuk di dalam dunia percintaan, setiap hal harus dimulai dengan pihak lelaki.

Jadi bila sudah seia sekata makanya pihak keluarga lelaki akan meminta pihak-pihak yang tertentu untuk menyelidiki asal keturunan keluarga si wanita.  Adalah menjadi tanggungjawab orang tengah untuk membuat segala penyelidikan dan langsung memberikan laporan kepada keluarga lelaki mengenai wanita tersebut.  Sekiranya tiada alasan untuk menidakkan kasih yang bertaut antara dua hati, maka pihak keluarga lelaki akan mula mengorak langkah untuk adat yang kedua iaitu “Adat Badatang”.

2.  Adat Badatang

Di dalam adat badatang atau meminang ini, kebiasaannya keluarga pihak lelaki akan menghantar orang tua-tua yang dihormati di kalangan ahli keluarga mereka untuk bertandang ke rumah si wanita.  Proses lamaran ini dikatakan akan diiringi dengan pantun-pantun berkias bagi menyatakan niat kedatangan mereka.
Sekiranya lamaran itu diterima dengan baik maka pihak keluarga wanita akan memohon sedikit waktu (kebiasaannya selang 2 ke 3 hari) untuk mereka memberikan jawapan yang muktamad dan melangkah ke adat seterusnya iaitu “Adat Bapapyuan”.

3.  Adat Bapapyuan

Pada hari yang dijanjikan makanya pihak keluarga lelaki akan sekali lagi bertandang ke rumah keluarga wanita.  Walaupun hakikatnya di dalam adat badatang, lamaran lelaki itu diterima dengan baik bukanlah bermakna lamaran itu dipersetujui lagi.  Pada kedatangan kali kedua inilah penentu kepada segalanya.
Sekiranya ditolak maka hanya setakat inilah sahaja proses untuk menuju ke gerbang perkahwinan tersebut.  Dan sekiranya diterima maka kedatangan kali kedua ini akan terus menjadi pemberitahuan jumlah hantaran dan mahar yang diminta oleh pihak wanita.  Kebiasaannya untuk suku banjar, jujuran itu adalah berbentuk wang tunai dan beberapa perkakas untuk mengerjakan solat.  Manakala mahar pula adalah berbentuk emas seperti sebentuk cincin emas atau seutas rantai emas.

4.  Adat Maatar Jujuran

Jika dikalangan masyarakat Melayu mempunyai adat bertunang, untuk suku banjar pula mempunyai adat maatar jujuran iaitu pada hari inilah keluarga pihak lelaki akan menghantar hantaran untuk menikahi pasangan wanitanya.  Dan sekaligus apabila segala wang hantaran dan beberapa perkakas untuk mengerjakan solat itu diterima oleh pihak wanita makanya ianya juga bermaksud mereka sudah bertunang secara sah.
Diperkira di dalam suku banjar tempohmasa untuk bertunang itu tidaklah lama iaitu selang satu atau dua bulan selepas adat maatar jujuran diadakan maka majlis akad nikah akan mengikutinya.

5.  Akad nikah

Sesuai dengan adat kebudayaan masyarakat Banjar yang banyak menyerap nilai-nilai agama Islam, akad nikah biasanya disepakati dengan perhitungan hari dan bulan Islam. Majlis akad nikah kebiasaannya berlangsung di masjid atau di rumah pengantin wanita.

Selepas usai majlis akad nikah bukanlah bermakna si pengantin lelaki akan terus tinggal di rumah isterinya sebaliknya harus kembali ke rumah keluarganya dahulu secara solo tanpa isterinya.  Ini kerana mereka harus menjalani beberapa lagi adat yang harus diikuti sebelum upacara bersanding dilakukan. Jadi adalah tidak wajar untuk pengantin lelaki dan perempuan disatukan dahulu walaupun sudah sah menjadi suami isteri.

6.  Adat Bapingit

Selang beberapai hari sebelum majlis persandingan, pasangan pengantin akan melalui “adat bapingit”. Maksudnya pasangan pengantin akan dilarang keluar dari rumah keluarga mereka.  Ini dilakukan bagi mengelak hal-hal tidak elok yang berlaku sekiranya mereka keluar rumah seperti kata bidalan lama, masih berdarah manis lagi.

Di dalam jangkawaktu satu atau dua hari berpantang keluar rumah ini, pasangan pengantin akan dijagai oleh mak andam pilihan di rumah masing-masing yang mana mereka akan melalui sessi merawat tubuh secara tradisional seperti “bakasai” atau “berkasir”.  Di dalam sessi bakasai ini pasangan pengantin akan dilumurkan dengan ramuan tradisional yang ditumbuk halus pada anggota badannya.  Adalah dipercayai sessi ini bakasai ini akan menyerlahkan lagi keceriaan pasangan pengantin sewaktu bersanding kelak.

Usai sessi bakasai akan diteruskan dengan sessi batimung.  Pada sessi ini mereka akan dimandikan dengan ramuan tradisional yang telahpun direndamkan di dalam air mandian mereka.  Adalah dipercayai setelah menjalaninya akan hilanglah bau yang tidak elok dari badan dan muncullah bau tubuh sebenar pengantin tersebut.

Dan pada akhirnya akan diadakan adat bapacar.  Ianya hampir serupa dengan adat perkahwinan kaum Melayu dan diadakan di rumah keluarga masing-masing.  Pada ketika ini pengantin perempuan akan dipacar pada setiap kuku jari tangannya manakala pengantin lelaki pula tidak kesemuanya. Ciri-ciri berpacar ini adalah sama seperti adat perkahwinan kaum Melayu.

7. Adat Badudus

Adat Badudus ini turut dikenali sebagai mandi pengantin. Kebiasaannya diadakan menjelang sehari sebelum majlis persandingan.  Ianya dilakukan di rumah pengantin wanita sahaja jadi bermakna si suami akan pulang sebentar ke rumah isterinya untuk menyempurnakan adat ini.  Sekaligus ini juga bermakna tamatlah sudah berpantang pada pengantin untuk keluar rumah.

Sebelum adat badudus dilakukan, mak andam akan menjalankan acara balarap ke atas pengantin perempuan.  Acara balarap ini adalah membersihkan wajah dari bulu-bulu halus di muka yang harus dilakukan dengan penuh tertib.  Menurut adat suku banjar hanya sekali sahaja acara ini boleh dilakukan di dalam hidup seorang wanita iaitu semasa kali pertama ianya melangsungkan perkahwinan.  Sekiranya yang dikahwini adalah janda maka acara balarap tidak akan dilakukan lagi. Usai itu semua barulah adat badudus akan dilakukan iaitu menjelang petang yang mana mempunyai simbolik seolah-olah pasangan penganti sedang menjalani peralihan masa dari alam remaja ke dewasa.  Mereka akan dimandikan oleh mak andam bersaksikan kedua ibubapa dan sanak saudara yang terdekat dengan menggunakan air yang sudah direndamkan dengan beberapa jenis bunga.

Kemudian sebelum keluarga pengantin lelaki pulang ke rumah mereka maka akan diadakan satu acara menaik kelambu pengantin.  Perlulah diketahui bahawa bilik pengantin tidak akan boleh didekorasi sebelum acara ini dilakukan. Kain kelambu pengantin akan dinaikkan oleh wakil keluarga masing-masing iaitu kebiasaannya diwakili oleh keluarga lelaki kedua-dua pasangan pengantin.  Dinyatakan juga selesai dekorasi bilik pengantin tiada sesiapapun dibenarkan tidur di bilik tersebut selain pasangan pengantin itu selepas adat bersanding selesai.

8.  Adat Bersanding

Hari bersanding merupakan satu hari yang amat istimewa bagi seluruh keluarga yang meraikannya.  Pada hari inilah kegembiraan kedua mempelai pengantin akan disambut oleh keluarga, rakan dan taulan.  Dan di dalam adat suku banjar di ketika hari persandingan ini juga mempunyai beberapa adat yang harus dijalani.

Pertamanya adalah adat mearak pengantin atau mengarak pengantin.  Mengarak pengantin ini akan dimulai dari rumah pengantin lelaki lagi.  Jika perjalanan dari rumah pengantin lelaki ke rumah pengantin perempuan dekat maka pengantin lelaki akan berjalan kaki sambil diiringi dengan rombongannya.  Pada masa itu pengantin lelaki akan dipayungi dengan payung ubur-ubur sambil setiap langkah mereka diiringi dengan paluan hadrah atau tarian kuda kepang.  Dan sekiranya perjalanan rumah pengantin perempuan pula jauh, maka pengantin lelaki akan menaiki kenderaan yang disediakan.  Pada kenderaan itu akan dihiasi dengan hiasan berupa kepada naga yang dikenali sebagai “Ba’arak Naga”.

Setelah sampai pada satu lokasi yang tidak jauh daripada rumah persandingan, pengantin perempuan akan sedia menunggu.  Pada masa itulah pasangan mempelai pengantin akan sama-sama menjalani adat bausung.  Diperkira adat bausung ini suatu waktu dahulu hanya dilakuan oleh keluarga banjar kelas atas atau kaya raya.  Namun sejajar dengan waktu kerana keunikannya maka ianya telah diperluaskan untuk seluruh orang banjar.

Pada adat bausung ini, kedua-dua pengantin akan digendong atau diusung oleh dua orang lelaki gagah di kalangan suku banjar.  Kedua-duanya diusung dengan diiringi masuk ke dewan persandingan dengan rombongan hadrah atau penari kuda kepang sehinggalah ke pelaminan dengan disaksikan oleh keluarga dan para jemputan.

Usai segala adat istiadat persandingan seperti bacaan salawat serta doa untuk pengantin maka diakhir acara makan nasi hadap-hadap dan padapatan.  Antara ciri-ciri makan nasi hadap-hadap ini adalah kedua-dua mempelai pengantin akan berebut-rebut untuk menyuapi pasangan masing-masing.  Ianya hampir sama dengan majlis makan nasi tamuan yang dipraktikkan oleh kaum Melayu Sarawak sehingga sekarang.

Inilah antara adat istiadat perkahwinan bagi masyarakat banjar di Kalimantan yang masih lagi dipraktikkan sehingga ke hari ini.  Yang menariknya ada sesetengah adat ini hampir sama seperti adat perkahwinan yang masih dijunjung oleh masyarakat Melayu Sarawak sehingga ke hari ini.  Kalau sudah namanya sepulau sudah tentu ada sesetengah adat istiadat masyarakat bersangkutan antara satu sama lain.

Menanam kelapa di Pulau Bukum
Tinggi sedepa sudah berbuah
Adat bermula dengan hukum
Hukum bersandar di Kitabullah

-HB-

#KamekSayangSarawakBah!

Rujukan:

1. Tahapan Upacara Perkahwinan Banjar
http://www.kabarkalsel.info/2014/02/tahapan-upacara-perkawinan-adat-banjar.html

2.  Budaya Dan Adat Istiadat Suku Banjar
http://dianmrz.blogspot.my/2014/03/budaya-dan-adat-istiadat-suku-banjar.html

3.  Orang Banjar Asalnya Dari Borneo – Borneo Oracle

4.  Adat Istiadat Perkahwinan Melayu Sarawak – Borneo Oracle


Sultan Az-Zahir Baybars: Daripada Hamba Menjadi Raja

Pada suatu ketika dahulu ketika dunia diselubungi kebimbangan serangan bangsa ganas yang membunuh puluhan juta nyawa manusia, menghancurkan negara dan kota-kota, menghanguskan tanaman, menyembelih haiwan-haiwan dan segala bentuk kejahatan yang dilakukan. Dunia di ambang kehancuran oleh gerombolan bangsa yang dikenali sebagai Tatar-Mongol!!. Sesetengah sejarawan berpendapat bahawa serangan Tatar-Mongol umpama munculnya Yakjuj-Makjuj yang merosakkan dan menghancurkan tamadun dunia.

Negara Islam jatuh satu persatu dari Asia Tengah hingga kepada kehancuran Kota Baghdad pada tahun 1258. Kemaraan Mongol tersekat seketika ketika kemangkatan Mongke the Great Khan (Raja segala Mongol), kepulangan Mongol ke Mongolia di manfaatkan oleh Sultan Mesir iaitu Sultan Saifuddin Qutuz dengan menumpaskan pasukan kecil Mongol pimpinan Kitbuqa dalam Pertempuran Ain Jalut 1260.

Hulagu Khan yang mengetahui berita kekalahan memalukan Mongol dan terbunuhnya panglima perang mereka iaitu Kitbuqa menyebabkan Hulagu dan pasukannya bersemangat menggempur Mesir yang ketika itu menjadi benteng terakhir umat Islam yang masih terselamat daripada di ratah pasukan Mongol.

Mesir juga menghadapi ancaman Pasukan Salib yang terselamat daripada amukan Mongol, Pasukan Salib ketika itu yang di ketuai oleh Raja Perancis iaitu Louis IX merupakan ancaman kedua kepada Dunia Islam ketika itu. Mereka sering memberi ancaman di sekitar perairan Laut Mediterranean dan mengganggu pedagang-pedagang Islam di sekitar laut tersebut. Pasukan tentera Mesir juga berjaya menghalau Pasukan Salib dan Mongol dari bertapak di bumi Sham. Oleh itu, siapakah pemimpin agung tersebut yang berjaya menghalau kedua-duanya iaitu Mongol dan tentera Salib? Baginda ialah Sultan az-Zahir Baybars!!

LATAR BELAKANG SULTAN AZ-ZAHIR BAYBARS

Sultan al-Malik az-Zahir Ruknuddin Baybars di lahirkan di Cumania, sebuah wilayah padang rumput Eurasia yang di huni oleh bangsa Turki Cuman-Kipchak pada tahun 1223 dan berketurunan Turki Kipchak. Dengan nama asalnya Ruknuddin Baybars, beliau mempunyai kulit yang cerah, bermata sepet, bermuka bulat, dan agak tinggi, sesuai dengan ciri-ciri fizikal bangsa Turki Kipchak. Nama Baybars bermaksud Harimau Kumbang dalam bahasa Turki yang merujuk kepada sifat beliau yang gagah berani melawan musuh, serta ketangkasan dalam teknik peperangan. Mengikut sejarah, pada zaman pertengahan, bangsa Turki sangat terkenal dengan sifat kepahlawanan dan keberaniannya dalam pertempuran hingga menyebabkan banyak kerajaan-kerajaan utama dunia ketika itu mengimport ramai hamba berbangsa Turki untuk diserap menjadi tentera mereka seperti Khilafah Abbasiyyah yang membawa ramai hulubalang berbangsa Turki untuk dijadikan tentera dan memegang jawatan penting dalam tentera, mereka ini di gelar Mamluk. Akibat pengaruh yang kuat, akhirnya bangsa Turki mula membina empayar mereka sendiri menjelang kejatuhan bangsa Arab dalam mendominasi dunia Islam.

Berbalik kepada sejarah di atas,  Baybars pada asalnya merupakan seorang hamba atau Mamluk yang ditangkap ketika serangan Empayar Kedua Bulgaria ke atas orang-orang Turki yang menetap di sekitar wilayah Bulgaria. Baybars bersama seorang lagi orang Turki iaitu Badruddin Baysari di jual di pasaran hamba di dalam lingkungan Kesultanan Turki Rom Seljuk. Kemudian Baybars di beli oleh seorang pegawai atasan Kesultanan Mesir (yang ketika itu di bawah Dinasti Ayyubiyyah berketurunan Salahuddin al-Ayyubi berbangsa Kurdish) yang kemudiannya mempersembahkan beliau bersama-sama dengan beberapa orang hamba berbangsa Turki yang lain di hadapan Sultan Mesir ketika itu iaitu Sultan as-Salih Najmuddin Ayyub (juga dikenali sebagai Malik as-Salih). Semasa berada di hadapan Sultan, Baybars di uji oleh Sultan Mesir dalam menunjukkan bakat kepahlawanannya, Sultan Mesir berasa kagum dengan kehebatan Baybars yang kemudiannya di lantik sebagai komander Ayyubiyyah.

PENGLIBATAN DALAM PEPERANGAN

1. SEBELUM MENJADI SULTAN

Semasa menjadi komander Kesultanan Ayyubiyyah, Baybars telah mencapai beberapa kemenangan menakjubkan dalam beberapa pertempuran menentang Pasukan Salib seperti dalam Pertempuran La Forbie, dan Pertempuran al-Mansurah. Baybars berjaya menghancurkan pasukan Salib dan hanya tingga 5 orang sahaja pasukan Knight Templar yang berjaya selamat dan melarikan diri.

Kemudian berlaku peralihan kuasa dalam Kesultanan Mesir iaitu antara Dinasti Ayyubiyyah berbangsa Kurdish kepada Dinasti Bahri berbangsa Turki Kipchak atau lebih dikenali sebagai Mamluk, peralihan kuasa sebenarnya bermula sejak Sultan Malik as-Salih (as-Salih Najmuddin Ayyub) berkahwin dengan wanita Turki iaitu Shajar ad-Dur. Selepas kemangkatan Sultan Malik as-Salih, tempatnya di gantikan oleh anaknya iaitu al-Muazzam Turanshah tetapi baginda tidak mempunyai kekuatan kerana kuasa sebenar berada di tangan Shajar ad-Dur yang berbangsa Turki, dan sudah semestinya memberikan ruang kepada pegawai-pegawai berbangsa Turki yang lain seperti Izzudin Aybak, Saifuddin Qutuz, dan Ruknuddin Baybars dalam menguasai tampuk pemerintahan negara.

Mereka mengadakan komplot membunuh Turanshah, dan akhirnya Turanshah berjaya di bunuh oleh mereka. Shajar ad-Dur menjadi Sultanah kedua dalam dunia Islam selepas Razia Sultan, dan berkahwin dengan Izzuddin Aybak, secara tidak langsung, Aybak yang berbangsa Turki di tabal menjadi Sultan Mesir. Dengan itu, bermulanya Kesultanan Mesir era Dinasti Bahri yang juga dikenali sebagai Kesultanan Turki Mamluk Mesir.

Semasa era Kesultanan Mamluk Mesir, Baybars menjadi komander perang utama dalam peperangan menentang Mongol dalam Pertempuran Ain Jalut. Ketika itu, Mesir di bawah pimpinan Sultan Saifuddin Qutuz. Pasukan Mamluk berjaya mengalahkan pasukan Mongol dalam pertempuran tersebut, yang juga merupakan kekalahan pertama Mongol di Timur Tengah. Selepas kejayaan mengalahkan Mongol, Saifuddin Qutuz telah menjadi mangsa “assassination”, sejarawan berpendapat, komplot tersebut didalangi oleh Baybars tetapi ada juga yang menolak dakwaan tersebut. Selepas kemangkatan Sultan Saifuddin Qutuz, Baybars pula diisytiharkan sebagai Sultan Mamluk yang ke-4 dengan nama penuhnya Sultan az-Zahir Ruknuddin Baybars al-Bunduqdari.

2. SELEPAS MENJADI SULTAN

Sultan Baybars memerintah Mesir selama 17 tahun dari tahun 1260 hingga 1277. Sepanjang 17 tahun pemerintahan baginda, Mesir menjadi satu-satunya kerajaan Islam yang di segani di rantau Timur Tengah dan mencapai kejayaan gemilang apabila berjaya menyelamatkan Mesir daripada jatuh ke tangan tentera Salib dan pasukan Mongol.

Selepas kekalahan Mongol dalam Pertempuran Ain Jalut, Hulagu Khan berasa sangat murka dan ingin membalas dendam ke atas kekalahan tersebut dan menuntut bela di atas kematian Kitbuqa. Kemaraan Mongol di sekat oleh Raja Mongol beragama Islam dari Negeri Altan Ord (Golden Horde) iaitu Berke Khan yang juga ingin membalas dendam ke atas kekejaman Hulagu ke atas umat Islam di Baghdad. Maka bermulanya Perang Saudara antara Hulagu dengan Berke, peluang ini sekali lagi di manfaatkan oleh Sultan Baybars apabila berjaya menghancurkan pasukan Mongol pimpinan Baidu dalam Pertempuran Pertama Homs pada bulan December 1260.

Kemudian baginda melantik waris keturunan Abbasiyyah iaitu Abu al-Qasim Ahmad yang melarikan diri daripada amukan Mongol di Baghdad sebagai khalifah yang baru dengan memakai gelaran al-Mustansir. Dengan itu, bermulanya Khilafah Abbasiyyah yang baru di bumi Mesir yang sebenarnya hanyalah boneka kepada Kesultanan Mesir yang lebih berkuasa berbanding khalifah yang hanya sebagai simbol sahaja.

Baginda juga telah mengadakan hubungan diplomatik dengan mengutuskan surat kepada raja Mongol-Altan Ord iaitu Mongke Timur bagi sama-sama menghadapi raja Mongol-Ilkhan iaitu Abaqa yang merupakan musuh kepada Mamluk dan Altan Ord.

Kemudian baginda menjalankan kempen ketenteraan melawan pasukan Salib dengan memberi ancaman kepada negeri-negeri Crusader di sekitar wilayah Syams. Baginda berjaya menakluk satu persatu kota milik negeri Crusader di pesisir pantai seperti Caesarea, Haifa, Arsuf, Soron dan akhirnya berjaya menakluk sepenuhnya negeri Prinsipaliti Antiokia (negeri Crusader) pada tahun 1268 yang mendapat sokongan daripada Mongol. Kemudian pasukan baginda meneruskan lagi menakluk kota-kota kecil milik Crusader hingga pada tahun 1277 apabila baginda bertembung sekali lagi dengan pasukan Mongol-Ilkhan di Anatolia.

Kerajaan Makuria atau Dotawa (Nubia) atau al-Maqurra (Arab) merupakan sebuah kerajaan Kristian dari bangsa Nubia yang mendiami wilayah delta Sungai Nil dari Luxor hingga ke Soba (Sudan sekarang). Ketika zaman Sultan Baybars, Kerajaan Makuria di pimpin oleh Raja Daud I. Pasukan Baybar menggempur Makuria di sebabkan Raja Daud I berindak menyerang kota milik Mamluk akibat tindak balas daripada campur tangan Mamluk dalam kerajaan Makuria. Pada tahun 1272, Baybars mula menakluk Makuria dan berjaya menakluk sepenuhnya pada tahun 1276 dan menjadikan Makuria sebagai negeri naungan kepada Mamluk.

Pada tahun 1277, baginda menjalankan kempen ke atas Kesultanan Turki Rom Seljuk yang mendominasi wilayah Anatolia. Ketika itu, Rom Seljuk merupakan negeri naungan kepada Empayar Mongol-Ilkhan. Pertempuran meletus di Elbistan dalam wilayah Rom Seljuk antara pasukan Mamluk dengan pasukan gabungan Mongol Ilkhan-Georgia-Rom Seljuk yang memihak kepada pasukan pimpinan Sultan Baybars. Beberapa bulan selepas kemenangan tersebut, baginda pulang ke Shams dan meninggal di Damsyik.

Imam Nawawi hidup pada zaman pemerintahan Sultan Baybars. Beliau di lahirkan di Shams, Kesultanan Ayyubiyyah pada tahun 1233. Ketika pemerintahan Sultan Baybars, baginda bertindak menyuruh ulama-ulama dalam wilayah Kesultanan Mamluk untuk menandatangani persetujuan untuk menaikkan kadar cukai bagi menghadapi ancaman Mongol dan tentera Salib. Menurut sejarah, hampir semua ulama bersetuju menandatangani perjanjian tersebut kecuali Imam Nawawi. Sultan Baybars sangat berharap Imam Nawawi turut bersetuju kerana Sultan Baybars merupakan seorang ulama yang sangat berpengaruh di Timur Tengah ketika itu.

Imam Nawawi tetap dengan pendiriannya untuk tidak bersetuju kerana menurut Imam Nawawi, baginda sultan mempunyai harta yang banyak di istana dan sepatutnya sultan menggunakan harta tersebut untuk menampung perbelanjaan perang bukannya dengan menaikkan cukai yang membebankan rakyat jelata. Mendengar penjelasan tersebut, Sultan Baybars murka dan menghalau Imam Nawawi keluar dari kerajaannya. Selepas ketiadaan Imam Nawawi, ulama-ulama dalam Empayar Mamluk mula resah kerana mereka sudah tidak dapat menuntut ilmu dengan Imam Nawawi yang sangat kaya dengan ilmu pengetahuan.

Mereka merayu kepada Sultan Baybars supaya memanggil kembali Imam Nawawi ke pangkuan kerajaan, dan sultan bersetuju, tetapi Imam Nawawi tetap dengan pendiriannya selagi cukai yang membebankan rakyat dan Sultan Baybars masih lagi menjadi sultan selagi itu beliau tidak mahu pulang. Dan akhirnya pada Julai 1277, Sultan Baybars mangkat, dan Imam Nawawi sempat pulang ke kampung halamannya dan meninggal dunia pada bulan December 1277 iaitu hanya 5 bulan selepas kemangkatan Sultan Baybars.

Isu antara Imam Nawawi dengan Sultan Baybars menjadi pendebatan hangat antara netizen Arab yang berpihak Imam Nawawi dengan netizen Turki yang berpihak Sultan Baybars. Bagi penulis pula, kita tidak seharusnya menyalahkan kedua-dua belah pihak. Dalam perspektif sosial memang betul tindakan Imam Nawawi yang tidak mahukan rakyat terbeban dengan cukai yang tinggi, tetapi dari perspektif ekonomi dan ketenteraan, kita tidak boleh menyalahkan Sultan Baybar 100% kerana ketika itu Mesir berhadapan dengan ancaman tentera Salib dan Mongol.

Mungkin ada alasannya kenapa Sultan Baybars tidak mahu menggunakan harta istana (maklumat yang tiada dalam mana-mana rekod). Namun, apa akan terjadi sekiranya Mesir tewas kepada Mongol dan pasukan Salib?, sudah pasti Kota Kaherah menerima nasib yang sama dengan Baghdad dan lain-lain kota yang hancur di ratah pasukan Mongol. Ini hanyalah pandangan penulis, dan sesiapa bebas untuk membuat pandangan dalam isu ini.

KESIMPULAN

Selepas kemangkatan baginda pada 1277, hampir semua negeri-negeri Crusader berjaya di takluk oleh baginda dan menandakan berakhirnya kekuasaan Mongol di Timur Tengah. Mongol bukan lagi sebuah empayar yang di segani dan digeruni seperti ketika pertengahan abad ke-13. Baginda berjaya menyatukan wilayah-wilayah Islam yang lemah dan membentuk kerajaan Islam yang kuat di Timur Tengah, dan sebagai benteng terakhir umat Islam dalam menghadapi ancaman Mongol dan pasukan Salib. Semasa pemerintahan baginda juga, ramai orang-orang Mongol dari Altan Ord yang memeluk Islam selepas baginda menjalinkan hubungan diplomatik dengan kerajaan tersebut.

RUJUKAN

Dimitri Korobeinikov (2008), “A Broken Mirror: The Kıpçak World in the Thirteenth Century”, in Florin Curta; Roman Kovalev, The Other Europe in the Middle Ages: Avars, Bulgars, Khazars, and Cumans, Leiden: Brill, pp.

Runciman, Steven (1987). A History of the Crusades: The Kingdom of Acre and the Later Crusades

Howard, Jonathan (2011). The Crusades: A History of One of the Most Epic Military Campaigns of All Time.

MacHenry, Robert. The New Encyclopædia Britannica. Encyclopædia Britannica Inc., 1993. Baibars

Abdul Razak Mutthalib (2015), Imam, cukai dan raja, Sinar Harian, http://www.sinarharian.com.my/rencana/imam-cukai-dan-raja-1.383103

Mohd Faiz Othman (2017), Sifat Imam An-nawawi dikagumi ulama, Berita Harian, https://www.pressreader.com/malaysia/berita-harian5831/20171120/282286730565103


Raja Taksin The Great: Raja Agung Siam

Raja Taksin the Great merupakan satu-satunya raja dari Kerajaan Thonburi (yang kemudiannya di ganti Kerajaan Rattanakosin) yang memerintah Siam selepas kehancuran Kerajaan Ayutthaya akibat serangan ganas dari Burma. Baginda berjaya menyatukan semula negeri-negeri Siam membentuk sebuah empayar yang kuat ketika Burma mengundurkan hampir semua tenteranya dari bumi Siam bagi melawan China. Kesempatan itu di gunakan oleh baginda untuk menyatukan semula Siam dan mengalahkan tentera garison Burma di Siam.

Pemerintahan baginda bermula 28 December 1767 hingga 6 April 1782, memerintah selama 14 tahun lebih sebelum berlaku rampasan kuasa oleh pegawainya sendiri sebelum sahabatnya iaitu Thongduang (atau Chao Phraya Chakri atau Raja Rama I) merampas semula ibu negara daripada pemberontak, seterusnya menubuhkan Kerajaan Rattanakosin dan Dinasti Chakri.

Banyak jasa dan sumbangan baginda dalam usaha mengangkat Siam kembali menjadi kuasa di geruni di rantau Asia Tenggara apabila menyatukan semula Siam, menaiktaraf ekonomi, sosial, budaya, dan ketenteraan negara. Baginda turut menjalinkan hubungan dengan kuasa luar bagi memajukan negara. Atas jasa dan sumbangan baginda yang terlalu banyak, baginda di anugerahkan gelaran Maharaj atau the Great oleh sejarawan dan rakyat Thailand.

Sejarah Awal

Dilahirkan dengan nama asal Den Chao atau Zheng Xin (kemudiannya panggilan Sin lebih popular) pada 17 April 1734 di Kota Ayutthaya yang merupakan anak kacukan Cina-Siam. Ayahnya bernama Zheng Yong (atau Yong Saete) berketurunan Teochew dari wilayah Guandong, Dinasti Qing, yang merupakan seorang pedagang dari China yang menjalankan perniagaan di Siam. Ayahnya menjadi terkenal dan antara orang kaya di Siam ketika itu. Ibunya pula bernama Nok-iang berbangsa Siam.

Pada zaman kanak-kanak Taksin di gelar Sin yang bermaksud harta atau kekayaan oleh Perdana Menteri Siam ketika pemerintahan Raja Boromakot (penulis menggunakan nama Taksin bagi merujuk kepada baginda). Taksin memulakan pengajian di sebuah kuil Buddha bernama Wat Kosawat dan menjadi sami Buddha selama 3 tahun.

Selepas 7 tahun belajar, Taksin mula bekerja sebagai pekerja istana Kerajaan Ayutthaya. Ketika itu Taksin mula bersahabat dengan Thongduang (yang kemudiannya di kenali sebagai Chao Phraya Chakri dan Raja Rama I) dan mula belajar banyak bahasa. Kemudian Taksin mula berkhidmat dengan kerajaan Ayutthaya, dan rezeki menyebelahinya apabila di lantik menjadi gabenor bagi Wilayah Tak atau gelarannya Phraya Tak. Disinilah Taksin di kenali dengan nama “Taksin” iaitu Tak nama tempat, Sin nama gelarannya.

Serangan Burma

Pada Februari 1764, Burma pimpinan Maha Nawrata menggempur wilayah Tanah Sari yang ketika itu di kuasai pemberontak Mon yang di sokong Siam. Kemudian tentera Burma mara ke arah bandar Phetchaburi tetapi Taksin yang ketika itu menjadi jeneral perang berjaya mengundurkan tentera Burma.

Kemudian pada tahun 1765, Burma melancarkan serangan besar-besaran ke atas Siam, dan berjaya mengepung Kota Ayutthaya. Taksin bertindak sebagai jeneral dalam menghadapi ancaman Burma dan tidak berjaya mengalahkan pasukan Burma yang terlalu kuat dan bersemangat. Menjelang kejatuhan Kota Ayutthaya pada malam 7 April 1767, Taksin dan beberapa orang pengikutnya bertindak melarikan diri ke Chonburi kerana berasakan Ayutthaya sudah tidak dapat di selamatkan lagi.

Kemudian Taksin berjaya menguasai Chantaburi di timur Teluk Siam. Kejatuhan Kerajaan Ayutthaya juga menyebabkan Siam berpecah kepada beberapa negeri kecil. Di wilayah Chantaburi yang terletak di sebelah timur kawasan pesisir pantai Teluk Siam ini lah Taksin mengatur semula pemerintahan negeri kecilnya. Kawasan ini sesuai kerana tidak sempat di jarah oleh tentera Burma, dan ramai golongan pemuda wilayah tersebut bersemangat untuk bersama dengan Taksin bagi membebaskan semula Siam daripada kuasa Burma.

Membina Kerajaan Thonburi

Serangan China ke atas Burma merupakan nafas baru kepada Siam atau kepada Taksin khususnya, apabila ramai tentera Burma terpaksa pulang semula ke negaranya bagi menangkis serangan dahsyat dari Dinasti Qing. Burma hanya meninggalkan sebilangan kecil sahaja tenteranya di beberapa kota di seluruh Siam dan di tadbir oleh pegawai boneka Burma yang berbangsa Siam.

Kesempatan itu di gunakan oleh Taksin dan pengikutnya dalam menguasai semula Siam daripada cengkaman Burma. Taksin bertindak menyerang Thonburi terlebih dahulu pada 6 November 1767, dan berjaya menguasainya. Penguasa boneka tersebut di hukum bunuh oleh Taksin. Di Thonburi, Taksin berjaya mengumpul ramai orang-orang Siam yang sememangnya begitu bencikan Burma untuk bersamanya menyerang kem Burma di Ayutthaya dan akhirnya berjaya menguasainya semula.

PEMERINTAHAN

Selepas berjaya mengalahkan pasukan tentera Burma di sekitar lembangan delta Sungai Chao Phraya, Taksin membangunkan pekan kecil Thonburi (Bangkok sekarang) yang terletak sebelah Sungai Chao Phraya sebagai pusat pentadbiran kerajaan barunya. Pada 28 December 1767, Taksin mengisytiharkan dirinya sebagai Raja bagi Kerajaan Thonburi, dengan nama dirajanya Raja Boromraja IV dan Raja Phra Sri Sanphet. Tetapi baginda lebih di kenali sebagai Taksin Maharaj atau Raja Taksin the Great. Baginda melantik sahabat baiknya iaitu Thongduang (juga di kenali Chao Phraya Chakri) sebagai komander perang utama kerajaan, dan orang paling kanan dalam kerajaan.

Pada tahun 1770, baginda memperbaiki undang-undang dan pentadbiran yang berkaitan dengan kebajikan rakyatnya dan mengenakan tindakan yang tegas kepada mana-mana pihak yang salah guna kuasa, rasuah, dan penyelewengan.

Ketika mula-mula menjadi Raja bagi Kerajaan Thonburi, bagi menghadapi ancaman Burma, baginda telah menghantar tiga orang utusan ke China yang ketika itu diperintah oleh Maharaja Qianlong untuk membina hubungan diplomatik dengan China, memandangkan ketika itu China turut berperang dengan Burma. Tetapi Maharaja Qianlong tidak mengiktiraf Raja Taksin sebagai penguasa di Siam di sebabkan baginda bukan berketurunan Dinasti Ban Phlu Luang (Dinasti yang memerintah Kerajaan Ayutthaya).

Baginda tidak berputus asa, dan pada tahun 1772 akhirnya Maharaja Qianlong mengiktiraf Taksin sebagai penguasa di Siam. Dengan itu, hubungan perdagangan secara rasmi berjaya di bina antara kedua-dua buah negara, dan memudahkan Raja Taksin untuk membawa ramai orang-orang Cina ke Siam bertujuan untuk memulihkan ekonomi Siam yang tenat. Selain itu, bekalan makanan dan peralatan ketenteraan juga dapat di bawa masuk dari China.

Kemudian Raja Taksin turut mengarahkan pegawainya untuk menjalinkan hubungan diplomatik dengan negara-negara Barat. Baginda ingin menjalinkan hubungan dengan Portugis apabila menghantar utusan ke Goa, India (koloni Portugis) tetapi Portugis tidak berminat untuk membuat hubungan diplomatik dengan Siam. Kemudian, baginda beralih pula hubungan dengan British. Pada 1776, baginda berjaya menjalinkan hubungan dengan pegawai koloni British iaitu Francis Light dan Penguasa British di Madras iaitu George Stratton. Hasilnya, mereka mula membuat rundingan berkaitan perdagangan antara kedua-dua belah pihak.

Baginda turut menjalinkan hubungan dengan beberapa orang mubaligh Kristian dari Perancis dan membenarkan orang-orang Perancis tinggal di Thonburi bagi menjalankan aktiviti perdagangan dan perkongsian ilmu. Mubaligh Perancis juga di benarkan menyebarkan agama Kristian di Siam dan pada tahun 1780, sebuah gereja Katolik telah di bina bagi mengukuhkan lagi usaha penyebaran Kristian di Siam.

Akibat serangan dahsyat Burma ke atas Siam menyebabkan keadaan ekonomi Siam sangat tenat dengan hasil pertanian telah musnah akibat serangan Burma dan bencana alam yang melanda Siam. Ramai rakyat Siam kebuluran akibat kekurangan sumber makanan dan ramai juga yang tidak berpakaian. Keadaan ekonomi yang tenat memaksa Raja Taksin melakukan transformasi bagi membaik pulih ekonomi negaranya yang kritikal.

Memandangkan baginda merupakan bekas saudagar Cina yang kaya, baginda telah menggunakan sendiri hartanya untuk membeli sumber pertanian untuk di bangunkan di kawasan-kawasan yang bertanah subur demi menjaga kebajikan rakyatnya yang kebuluran. Atas arahan baginda, banyak hasil perbendaharaan negara telah di gunakan untuk membekalkan makanan dan pakaian untuk di agihkan kepada rakyatnya yang memerlukan dan baginda sendiri turut terlibat dalam agihan tersebut.

Baginda telah memperkenalkan satu polisi bagi menggalakkan orang-orang Siam berminat dalam aktiviti pertanian  dengan mengenakan tatu kepada mereka yang telah menjadi petani. Tatu tersebut sebagai tanda supaya para petani tidak di benarkan meninggalkan aktiviti pertanian mereka seperti berhenti daripada menjadi petani, atau berhijrah ke tempat lain.

Baginda juga telah membawa ramai imigran daripada China untuk membangunkan pertanian Siam dan memenuhi tenaga kerja yang kurang. Imigran Cina tersebut telah berjaya memajukan sektor pertanian Siam dan membawa kepada limpahan ekonomi Kerajaan Thonburi. Walaupun niat Raja Taksin membawa ramai pendatang dari China merupakan niat yang baik, tetapi timbul perasaan kurang senang orang Siam mengenai tindakan tersebut. Hal ini di burukkan lagi dengan keturunan baginda sendiri yang berbangsa Cina. Ini merupakan salah satu faktor orang-orang Siam sendiri menentang baginda ketika di akhir pemerintahan baginda.

KETENTERAAN DAN PERLUASAN KUASA

Selepas kejatuhan Kerajaan Ayutthaya, wilayah-wilayah di Siam membentuk negeri masing-masing dan membebaskan diri daripada pengaruh kerajaan pusat. Negeri-negeri tersebut ialah Chantaburi di ketuai oleh Raja Taksin yang merangkumi kawasan pesisir pantai Teluk Siam, Phitsanulok dan Chao Phra Fang (kedua-duanya bernama Raja Ruang – utara), Phimai (Raja Teppipit – timur), dan Negara Sri Dharmaraja (Raja Pra Palad – selatan).

Belum sempat Burma menguasai negeri-negeri tersebut, China bertindak menyerang Burma dan Burma terpaksa mengundurkan hampir semua tenteranya di Siam. Ketika itu Raja Taksin mengambil kesempatan dengan menguasai semula kawasan tinggalan Burma dan merancang untuk menguasai negeri-negeri Siam yang merdeka tersebut bagi membentuk sebuah Empayar Siam yang tunggal.

Pemerintahan Raja Taksin yang bermula di wilayah Chantaburi berjaya menguasai Thonburi dan kawasan sekitar lembah Sungai Chao Phraya daripada pengaruh Burma. Pada tahun 1768, Raja Taksin mula menyerang negeri Phitsanulok yang di ketuai oleh Raja Ruang tetapi tidak berjaya menguasainya. Kemudian baginda menyerang Phimai yang ketika itu mengalami masalah dalaman akibat pembunuhan rajanya iaitu Raja Teppipit, serangan Raja Taksin dapat menawan negeri Phimai. Kemudian Raja Taksin mara ke selatan Siam dan menyerang Negara Sri Dharmaraja yang ketika itu di ketuai oleh Raja Pra Palad dan berjaya menguasainya.

Selepas berjaya menguasai hampir keseluruhan tanah Siam, Raja Taksin kembali ke Thonburi dan mengumpul ramai tenteranya bagi menguasai negeri di utara. Pada tahun 1770, Raja Taksin bersama tenteranya mara ke arah utara dan berjaya mengalahkan pasukan tentera Raja Ruang. Kemenangan tersebut menandakan Empayar Siam kembali di satukan di bawah sebuah kerajaan tunggal iaitu Kerajaan Thonburi.

Raja Taksin ingin menguasai semula Kemboja. Sebelum kehancuran Kerajaan Ayutthaya, Kemboja merupakan negeri naungan kepada Siam sejak pencerobohan Raja Siam ketika itu iaitu Raja Naresuan pada tahun 1583, dan menguasainya pada tahun 1594. Selepas kejatuhan Ayutthaya, Kemboja kembali membebaskan diri daripada pengaruh Siam tetapi di sebabkan berlaku pergolakan politik dan perebutan takhta dalam kerajaan Kemboja antara Raja Narairaja (Raja Kemboja) dengan Putera Ang Non menyebabkan Raja Taksin mengambil peluang untuk menguasainya dan berjaya menguasai beberapa wilayah di Kemboja pada tahun 1769. Dua tahun kemudian, Raja Taksin berusaha ingin menjatuhkan Raja Kemboja iaitu Narairaja dengan menggantikan Putera  Ang Non yang memihak Siam. Akhirnya, Siam berjaya menjatuhkan Narairaja daripada menguasai pemerintahan Kemboja dan Putera Ang Non di angkat menjadi Raja Kemboja dan bersetuju menjadi negeri naungan kepada Siam.

Kemudian Raja Taksin berhasrat untuk menguasai wilayah Lan Na yang merupakan negeri naungan kepada Burma selama lebih 200 tahun. Akibat desakan daripada pemimpin Lan Na yang anti-Burma bertindak memohon pertolongan Siam bagi menghalau Burma dari bumi Lan Na, Raja Taksin menghantar dua sahabatnya iaitu Chao Phraya Chakri dan Chao Phraya Suresi bagi menguasai bandar Chiang Mai dan berjaya menguasainya pada Januari 1775. Sebagai tindak balas, Burma mengisytiharkan perang terhadap Siam yang dikenali sebagai Perang Siam-Burma 1775-1776.

Perang Siam-Burma 1775-1776 tercetus akibat tindakan Siam bersama-sama dengan pemberontak Lan Na menyerang Chiang Mai yang ketika itu berada di bawah pengaruh Burma dan berjaya menguasainya pada Januari 1775.

Kemudian pada bulan Oktober 1775, Raja Hsinbyushin yang masih lagi menderita akibat serangan penyakit telah mengarahkan Ketua Tentera Burma iaitu Maha Thiha Thura dan di bantu oleh Ne Myo Thihapate bersama kira-kira 35,000 orang tentera mara untuk menakluk Siam. Di pihak kem Burma, pelbagai masalah dalaman melanda yang menyebabkan serangan kali ini begitu suram dan lemah. Raja berada dalam keadaan tenat akibat penyakit, para pegawai dan bangsawan mula berbalah untuk mencari pengganti, penyelewengan mula berlaku, manakala komander yang menjaga negeri mula bertindak bersendirian dan turut bertindak kejam ke atas rakyatnya.

Semangat pasukan tentera Burma tidak seperti 10 tahun lalu ketika menakluk Kerajaan Ayutthaya, kali ini dengan jumlah yang kecil berbanding dahulu, serta pelbagai masalah yang melanda menyebabkan mereka bertempur dengan Siam dalam keadaan moral yang rendah. Di pihak Siam, mereka begitu bersemangat untuk mengalahkan Burma dan ingin membalas dendam di atas kekejaman Burma 10 tahun dahulu yang telah menghancurkan kota agungnya iaitu Ayutthaya. Raja Taksin mengarahkan dua beradik yang juga sahabatnya iaitu Chao Phraya Chakri dan Chao Phraya Suresi menjadi komander perang utama Siam bagi menghadapi Burma.

Serangan kedua Burma di pecahkan kepada pasukan utara dan selatan. Utara di ketuai oleh Ne Myo Thihapate, manakala selatan di ketuai oleh Maha Thiha Thura. Pada peringkat awal, Burma berjaya menguasai Chiang Mai (pasukan Ne Myo Thihapate), dan mnguasai tengah Siam (pasukan Maha Thiha Thura). Akibat kekurangan makanan, Burma tidak bertahan lama dan mengundurkan semula tenteranya dari bandar Phetchabun pada Mac 1776.

Berita menyedihkan diterima oleh kem Burma apabila Raja Hsinbyushin telah mangkat pada 10 Jun 1776 (ketika baru berusia 39 tahun) yang menyebabkan semangat tentera Burma terus jatuh. Maha Thiha Thura menamatkan operasi ketenteraan melawan Siam bagi memberi laluan kepada menantunya iaitu Singu Min sebagai pengganti kepada Raja Hsinbyushin. Siam kembali menguasai semula wilayah Lan Na dan kota Chiang Mai dari Burma. Peperangan di tamatkan. Dengan itu, Chiang Mai kekal di bawah Siam hingga sekarang

Wilayah Laos ketika itu di perintah oleh tiga kerajaan merdeka sejak keruntuhan Kerajaan Lan Xang. Tiga kerajaan tersebut ialah Kerajaan Luang Prabang di utara, Vientiane (tengah), dan Champasak (selatan). Semasa serangan Burma ke atas Siam, Kerajaan Luang Prabang dan Vientiane merupakan negeri naungan kepada Burma, manakala Champasak kekal merdeka. Selepas pengunduran tentera Burma akibat pencerobohan China, negeri-negeri Laos kembali merdeka daripada pengaruh luar sehinggalah kehadiran Raja Taksin yang berhasrat untuk menguasai negeri-negeri Laos.

Pada tahun 1776, Raja Taksin melancarkan kempen perluasan kuasa ke atas negeri Laos. Raja Taksin bertindak sedemikian apabila gabenor wilayah dalam kerajaan Siam iaitu gabenor wilayah Nangrong dan Nakhon Ratchasima berbalah sesama sendiri dan bertindak memohon bantuan dari raja Kerajaan Champasak iaitu Raja Sayakumane bagi mengekalkan kuasa mereka sebagai gabenor di wilayah tersebut. Raja Taksin yang berang dengan campur tangan Raja Sayakumane bertindak menyerang Champasak dengan tentera Siam di pimpin oleh Chao Phraya Chakri. Siam berjaya mengalahkan Champasak. Raja Sayakumane yang di tangkap bersetuju menjadi negeri naungan dan membayar ufti ke Siam. Dengan itu Champasak berjaya berada di bawah pengaruh Siam.

Pada tahun 1778, seorang pegawai Kerajaan Vientiane memohon bantuan daripada Siam akibat tindakan kejam Raja Vientiane iaitu Raja Ong Bun (atau Bunsan) ke atas beberapa orang pegawainya. Kesempatan ini di gunakan oleh Raja Taksin dalam menguasai Vientiane. Ketika melakukan persiapan untuk menyerang Vientiane, Raja Kerajaan Luang Phrabang iaitu Raja Surinyavong II bersetuju memihak kepada Siam dan menjadi negeri naungan kepada Siam. Hal ini memudahkan lagi Raja Taksin untuk menakluk Vientiane. Akhirnya pada tahun 1779, Siam berjaya menguasai Vientiane dan Raja Ong Bun bersetuju menjadi negeri naungan kepada Siam. Raja Taksin melantik Phraya Supho sebagai gabenor di Vientiane. Dengan itu, ketiga-tiga negeri Laos berada di genggaman Raja Taksin.

Ketika di akhir pemerintahan Raja Taksin the Great, baginda berjaya membina semula Empayar Siam menjadi empayar yang sangat luas, lebih besar daripada Kerajaan Ayutthaya, dan menjadikan Empayar Siam di geruni negeri-negeri jiran.

KEMEROSOTAN

Seperti kata pepatah, “di sangka panas sampai ke petang, rupanya hujan di tengah hari”. Pepatah tersebut sesuai untuk menggambarkan era pemerintahan Raja Taksin yang gilang-gemilang, dan membina empayar yang luas, akhirnya merosot dalam masa yang singkat.

Selepas menempa kejayaan gemilang sehingga tahun 1779, berlaku perubahan secara mendadak mengenai peribadi dan sifat Raja Taksin sehingga beginda di gelar “gila” atau “kurang siuman” oleh ahli sejarah. Menjelang tahun 1781, masalah mentalnya semakin terserlah apabila mendakwa dirinya akan di tabal sebagai Tuhan atau Buddha pada masa akan datang. Tindakan gilanya itu menimbulkan perasaan kurang senang penduduk Siam yang berpegang teguh dengan agama Buddha. Baginda juga memaksa sami-sami Buddha menyembahnya sebagai Tuhan. Sami-sami yang enggan menyembahnya di halau, di pecat dari jawatan, dan di paksa menjadi buruh paksa.

Dengan kebanjiran warga asing di Kota Thonburi dan penguasaan ekonomi oleh orang Cina yang semuanya akibat dasar terbuka Raja Taksin menimbulkan rasa kurang berpuas hati oleh orang-orang Siam.

Selain itu, kebanyakan pegawai kerajaan juga memberontak secara diam terhadap Raja Taksin. Hal ini di sebabkan polisi tegas kerajaannya yang menghukum pegawai yang mengamalkan rasuah, penyelewengan, dan salah guna kuasa. Ketika Siam melancarkan peperangan menakluk wilayah, berlaku masalah ekonomi dalam kerajaan menyebabkan rasuah berleluasa. Raja Taksin tidak berkompromi dengan pegawai yang rasuah menyebabkan ramai pegawai-pegawai tersebut berdendam dengan baginda.

RAMPASAN KUASA

Keadaan menjadi tidak terkawal apabila pegawai kerajaan mula bangun memberontak melawan pentadbiran baginda secara terang-terangan. Pada tahun 1782, pegawainya iaitu Phraya Sun dan beberapa orang pegawai yang lain serta ribuan tentera bangkit memberontak melawan Raja Taksin. Ketika itu sahabat baginda iaitu Chao Phraya Chakri sedang bertempur di Kemboja melawan pemberontak yang ingin membebaskan Kemboja daripada pengaruh Siam.

Pada 6 April 1782, Phraya Sun berjaya menguasai Kota Thonburi dan memaksa Raja Taksin untuk turun takhta kerajaan. Chao Phraya Chakri yang ketika itu berada di Kemboja bergegas pulang semula ke tanah air bagi menyelesaikan kemelut tersebut. Chao Phraya Chakri berjaya menguasai semula Kota Thonburi daripada pemberontak dan Phraya Sun di tangkap dan di hukum oleh beliau.

Mengikut sejarah kebanyakan, Chao Phraya Chakri juga bertindak membunuh Raja Taksin dengan memenggal kepalanya pada 10 April 1782. Alasan beliau membunuh Raja Taksin masih tidak jelas dan masih menjadi persoalan hingga sekarang kerana Chao Phraya Chakri (atau nama asalnya Thuangdong) merupakan sahabat baik baginda sejak zaman kanak-kanak. Sesetengah sejarawan berpendapat bahawa Chao Phraya Chakri tidak membunuh baginda sebaliknya Raja Taksin melarikan diri dan tinggal di kawasan pergunungan sehingga tahun 1825.

Selepas kemangkatan Raja Taksin (atau turun takhta), pada 21 Jun 1782, Chao Phraya Chakri di angkat menjadi Raja Siam yang baru dengan gelaran Raja Rama I atau nama di raja Phra Buddha Yodfa Chulaloke. Baginda menggantikan Kerajaan Thonburi kepada Kerajaan Rattanakosin dengan susur galur keturunannya di gelar Dinasti Chakri yang memerintah Siam hingga sekarang. Dengan pengisytiharan di atas, menandakan berakhirnya Kerajaan Thonburi yang hanya mempunyai seorang raja sahaja iaitu Raja Taksin the Great

PENGHARGAAN DAN PENUTUP

Menjelang zaman moden dalam sejarah Thailand, jasa-jasa dan sumbangan Raja Taksin mula di hargai oleh ahli politik, dan seluruh rakyat Thailand sendiri. Nama Raja Taksin mula menjadi bualan para ahli politik ketika era transisi daripada sistem monarki kepada zaman demokratik pada era 1930’an.

Pada tahun 1981, kabinet Thailand bersetuju untuk menganugerahkan kepada baginda gelaran maharaj atau the Great bagi menghargai jasa baginda yang membangunkan Siam daripada sebuah negara yang hancur akibat di ratah Burma kepada sebuah empayar yang di segani kawan dan lawan. Atas sumbangan Raja Taksin juga lah sebenarnya Kerajaan Rattanakosin berjaya mengekalkan keagungan Empayar Siam.

RUJUKAN

Buyers, Christopher. “The Royal Ark: Burma – Konbaung Dynasty”

Charney, Michael W. (2006). Powerful Learning: Buddhist Literati and the Throne in Burma’s Last Dynasty, 1752–1885. Ann Arbor: University of Michigan.

James, Helen (2004). “Burma-Siam Wars”. In Keat Gin Ooi. Southeast Asia: a historical encyclopedia, from Angkor Wat to East Timor, Volume 2. ABC-CLIO. ISBN 1-57607-770-5.

Min Zin (August 2000). “Ayutthaya and the End of History:Thai views of Burma revisited”. The Irrawaddy. The Irrawaddy Media Group. 8 (8).

Aung Lwin Oo (13 October 2005). “The Shadow of 1767: Old enmities still weigh on Thai-Burmese relationship”. The Irrawaddy. The Irrawaddy Media Group.

Ba Than (1951). History of Burma (in Burmese). Yangon: Sarpay Beikman.

Baker, Chris, Christopher John Baker, Pasuk Phongpaichit (2009). A history of Thailand (2 ed.). Cambridge University Press. ISBN 9780521767682.

Chris Baker, Pasuk Phongpaichit. A History of Thailand. Cambridge University Press. ISBN 0-521-81615-7.

Prida Sichalalai. (December 1982). “The last year of King Taksin the Great”. Arts & Culture Magazine, (3, 2).

Taksin. King of Siam. Encyclopedia Britannica.


Apa Akan Jadi Pada Satelit Bila Dah Rosak Atau Tua?

Istilah ‘dunia tanpa sempadan’ merujuk kepada era globalisasi atau arus kemodenan teknologi sekarang yang semakin berkembang dengan pesat. Tak dapat dinafikan, teknologi seperti telefon bimbit pintar dan kemudahan capaian internet antara bukti manusia sekarang semakin maju. Begitu mudah untuk seseorang menghubungi rakan atau sanak-saudara yang berada nun jauh di benua Eropah dengan bantuan teknologi kini.

Pernah tak pembaca terfikir macam mana telefon bimbit pintar berfungsi? Macam mana internet boleh digunakan secara meluas? Dan macam mana Waze dan Google Maps berfungsi? Ini semua terjadi kerana satelit yang telah dihantar ke luar Bumi. Bagi yang meminati rancangan dokumentari seperti National Geographic dan History mungkin tahu bagaimana satelit berfungsi.

Bagi yang bakal tahu, satelit terbahagi kepada tiga iaitu Satelit Komunikasi, Satelit Cuaca dan Satelit Eksplorasi.

Satelit Komunikasi berfungsi sebagai alat yang menghantar isyarat ke penerima (receiver) di Bumi. Satelit Komunikasi mengawal isyarat telefon, komunikasi mobile, komunikasi kapal ke daratan dan isyarat radio serta televisyen.

Satelit Cuaca bertindak menghantar dan melaporkan data kepada Pakar Meteorologi. Maklumat seperti suhu, taburan hujan, kelajuan angin dan corak awan dihantar bagi membantu mereka meramal keadaan cuaca.

Akhir sekali ialah Satelit Ekplorasi. Ia berfungsi untuk menjelajah Bumi dan planet lain di angkasa. Buat pengetahuan pembaca, gambar-gambar permukaan Bumi dan planet lain seperti Bulan dan Marikh semuanya ditangkap oleh satelit ini. Satelit Ekplorasi ini sebenarnya memudahkan kerja para astronomi untuk membuat kajian terhadap bintang-bintang dan angkasa raya.

Sekarang pembaca mesti sudah tahu bagaimana satelit berfungsi bukan? Walaupun satelit ini merupakan teknologi canggih namun setiap ciptaan manusia itu ada tempoh hayatnya tersendiri. Manusia pun jatuh sakit inikan pula mesin buatan manusia.

Satelit juga akan rosak seperti mana mesin basuh dan TV lama di rumah kita rosak. Satelit yang rosak atau ‘terlalu tua’ akan dilupuskan dengan dua cara iaitu biarkan satelit jatuh ke Bumi dan terbakar dengan sendiri atau menghantar satelit lebih jauh dari orbit Bumi.

Tanah Perkuburan Angkasa Lepas

Satelit yang berdekatan Bumi akan diperlahankan dan dibiarkan satelit itu jatuh ke Bumi. Ia akan terbakar apabila memasuki atmosfera Bumi kerana berlaku pergeseran. Satelit bersaiz kecil akan terbakar sepenuhnya sehingga tinggal abu sahaja tapi stesen angkasa yang bersaiz besar tidak akan terbakar sepenuhnya. Sebab itu, mereka telah pilih satu tempat untuk jadikan tempat ‘persemadian’ satelit lama dan stesen angkasa.

Jauh dari luar pantai timur New Zealand, kira-kira 3300 kilometer di dalam Lautan Pasifik terdapat satu tempat yang dinamakan Point Nemo yang bermaksud ‘tiada sesiapa’ dalam bahasa Latin. Idea pemilihan tempat untuk pelupusan satelit adalah mesti jauh dari penempatan manusia dan sebolehnya tak ganggu juga hidupan marin. Point Nemo dipilih kerana kedudukannya strategik iaitu jauh dari mana-mana hidupan.

Walaupun kedudukan Point Nemo di lautan tetapi fenomena Southern Pacific Gyre yang merupakan arus pusaran lautan terbesar menghalang nutrien dari persisiran pantai dari sampai ke Point Nemo. Jadinya, tiada nutrien atau zooplankton/phytoplankton untuk hidupan marin makan di situ. Tiada makanan, maka tiadalah ikan-ikan di situ. Point Nemo boleh dikatakan tempat terasing tanpa ada hidupan.

Antara tahun 1971 sehingga 2016, lebih dari 263 ‘tinggalan’ telah disemadikan di Point Nemo. Pada 23 Mac 2001, telah berlaku ‘pengebumian’ terbesar dalam sejarah. Stesen angkasa Rusia seberat 135 ton bernama Mir telah dijatuhkan selepas 15 tahun berkhidmat. Ketika stesen angkasa itu terurai kepada serpihan-serpihan kecil, pembakaran sepanas plasma dapat dilihat dari langit Fiji. Hanya 20 hingga 25 ton dari serpihan-serpihan Mir yang tinggal ketika terhempas dalam lautan.

Tanah Perkuburan Orbit

Cara kedua dalam melupuskan satelit lama pula ialah dengan menghantar satelit-satelit lama jauh dari orbit Bumi yang aktif. Orbit ini hampir sejauh 200 batu jauhnya dari satelit aktif dan sejauh 22 400 batu jauh dari Bumi.

Satelit Cuaca yang diberi nama Meteosat-7 akan ditamatkan perkhidmatannya selepas 20 tahun berkhidmat. Meteosat-7 akan dihantar ke Tanah Perkuburan Orbit untuk dilupuskan. Sebab kenapa Meteosat-7 tidak dibiarkan saja jatuh ke Bumi dan terbakar dengan sendirinya, kerana kedudukan Meteosat-7 yang jauh dari orbit Bumi. Untuk menjimatkan kos, lebih baik hantar Meteosat-7 ke Tanah Perkuburan Orbit.

Pemilihan untuk menghantar Meteosat-7 ke Tanah Perkuburan Orbit juga ditentukan oleh Pertubuhan Pengstandardan Antarabangsa atau International Organization for Standardization (ISO). Kata Klinc yang merupakan Jurutera Penerbangan Dinamik di Agensi Operasi Global Satelit (EUMETSAT), “Meteosat-7 mungkin mencecah 500km hingga 600km atas kawasan orbit yang dilindungi.”

Kemudian, satelit ini akan membuang sebanyak mungkin sisa propellant, mencabut bateri, melepaskan muatan dan mematikan peralatannya dalam perjalanan ke Tanah Perkuburan Orbit yang jauh dari orbit aktif.

Kata Klinc lagi, Tanah Perkuburan Orbit bukanlah orbit tunggal tapi lebih kepada sebuah kawasan. Tempat itu juga bukan tempat ‘persemadian’ satelit lama yang kekal. Kita mungkin akan mengutip dan mengumpul semua satelit lama suatu hari nanti kerana kawasan tersebut sudah dipenuhi dengan sisa satelit dan stesen angkasa.

RUJUKAN


Hak Asasi Manusia Menurut Acuan Islam

Seperti pernah dijelaskan sebelum ini, Hak Asasi Manusia (HAM) atau dalam Bahasa Inggeris disebut sebagai Human Rights merupakan satu istilah yang membawa maksud ‘hak yang dasar atau pokok (perkara asas dalam kehidupan seperti hak melakukan aktiviti harian, hak untuk bergaul dan bersosial, hak untuk bekerja, bermain dan sebagainya’. Namun begitu, terdapat juga perbahasan hak asasi manusia yang melangkaui batasan normal manusia, seperti golongan pejuang LGBT (lesbian, gay, biseksual dan transgender) yang sangat jelas bertentangan dengan ajaran Islam. Jadi di sini muncul persoalan, adakah Islam mengiktiraf hak asasi manusia ini? Bagaimana dengan isu yang sensitif dan bertentangan dengan ajaran Islam tadi, adakah Islam juga menerima atau menolak perkara tersebut?

Islam adalah salah satu agama samawi yang bersumberkan wahyu Tuhan. Agama samawi di dunia ini terbahagi kepada tiga, iaitu Islam, Yahudi dan Kristian, dan percaya kepada Allah SWT mengikut konsep yang berbeza. Mengikut kajian statistik agama dunia sehingga tahun 2015,  Islam adalah agama kedua di dunia yang mempunyai penganut paling ramai di dunia dengan 24.1% , atau dianggarkan seramai 1.8 billion penduduk dunia. Ajaran Islam adalah satu ajaran yang mementingkan kebenaran dan memperjuangkan keadilan, iaitu tunjang utama dalam perbahasan hak asasi manusia. Firman Allah SWT di dalam al-Quran:

“Wahai orang-orang yang beriman, hendaklah kamu semua menjadi orang-orang yang menegakkan keadilan kerana Allah, lagi menerangkan kebenaran, dan janganlah sekali-kali kebencian kamu terhadap sesuatu kaum itu mendorong kamu kepada tidak melakukan keadilan. Hendaklah kamu berlaku adil (kepada sesiapa jua) kerana sifat adil itu lebih dekat kepada takwa. Dan bertakwalah kepada Allah, Sesungguhnya Allah amat mengetahui dengan mendalam akan apa yang kamu lakukan.” (QS Surah al-Maaidah 5:8)

Ayat al-Quran di atas menjelaskan lagi kepada kita bahawa Islam adalah agama yang mementingkan keadilan. Lantas timbul satu persoalan, adakah Islam betul-betul selari dengan perjuangan hak asasi manusia? Di sini dapat dilihat pengangan tokoh pemikira dan ahli akademik Islam yang pelbagai, ada yang menyokong dan ada yang menolak dengan hujah dan pendapat masing-masing.

Islam adalah agama yang mementingkan dan memperjuangkan keadilan yang juga termasuk dalam tunjang utama perjuangan hak asasi manusia. Islam sendiri sangat menekankan akan hak asasi manusia seperti hak untuk bersuara, hak untuk memilih, hak dalam kehidupan dan sebagainya tanpa memberi penekanan atau kekangan kepada penganutnya, kecuali dalam isu akidah dan ibadat yang seharusnya mengikut acuan wahyu. Jika direnung kembali kepada sirah Rasulullah SAW, kita dapat melihat bahawa selepas peristiwa hijrah dari Mekkah ke Madinah, Baginda SAW telah mewujudkan piagam Madinah yang membincangkan dan menekankan banyak perkara tentang hak asasi manusia seperti hak kebebasasn rakyat, hak kerakyatan, jaminan keselamatan, jaminan ke atas harta dan hak beragama sewaktu mengasaskan bandar Madinah sebagai pusat pemerintahan. Mengambil contoh lain adalah kisah sewaktu panglima Islam, Rib’ie bin Amir berjumpa dengan ketua panglima Parsi iaitu Rustum dalam satu jelajah dakwah beliau di bawah arahan Rasulullah SAW:

“Allah telah mengutuskan kami untuk mengeluarkan manusia daripada penyembahan sesama makhluk kepada penyembahan Allah Ta’ala, daripada kesempitan dunia kepada dunia yang lapang, daripada kezaliman agama-agama kepada keadilan Islam.”

Sebagai contoh lain juga, dalam Islam ada penekanan kepada konsep penjagaan hak asasi oleh Islam dapat dilihat melalui cabang Maqasid al-Syariah yang menekankan penjagaan kepada 5 perkara penting dalam kehidupan manusia, iaitu menjaga agama, akal, maruah, harta dan keturunan. Ini adalah bukti bahawa Islam tidak mengabaikan terus hak asasi manusia sebagaimana yang cuba dinafikan oleh sesetengah pihak yang berniat memburukkan Islam. Dilabelnya Islam itu menindas, Islam itu menafikan hak dan sebagainya tanpa dilihat kembali kepada puinca sebenar masalah tersebut.

Namun begitu, hak asasi manusia juga tidak seharusnya disalah gunakan oleh sesetengah pihak. Ini kerana, terdapat segelintir pejuang hak asasi manusia yang berani mengeksploitasi untur ‘kebebasan’ ini untuk memenuhi kehendak nafsu dan akal yang sonsang. Oleh kerana itu, terdapat juga sebahagian tokoh pemikir dan ahli agama yang menolak perjuangan hak asasi manusia kerana mengaggap ia terlampau mementingkan kehendak diri manusia dan mengabaikan prinsip agama. Tokoh pemikir Islam terkenal seperti Syed Naquib al-Attas dari Malaysia dan Hamid Fahmi al-Zarkasyi dari Indonesia adalah antara yang menolak prinsip hak asasi manusia ini. Mereka berpendapat erti ‘keadilan’ dan ‘kebebasan’ yang diperjuangkan oleh golongan ini hanyalah mengikut nafsu dan kehendak diri bagi mendapat sesuatu dalam kehidupan, bersifat keduniaan dan mengejar kebenadaan semata-mata. Golongan ini memperjuangkan prinisip pemusatan manusia (human-centered) dan menggunakan secara mutlak pertimbangan akal, nafsu dan pengalaman tanpa mengambil peranan agama serta wahyu Tuhan dalam kehidupan.

Sebagai contoh, terdapat segelintir pihak di Malaysia ini yang menggunakan konsep perjuangan hak asasi manusia dalam menuntut sesuatu yang bertentangan dengan perlembagaan Malaysia, seperti tindakan golongan LGBT yang menganjurkan program Seksualitu Merdeka dengan alasan memperjuangkan kesamarataan gender dan persamaan hak antara semua jantina, sama ada lelaki, perempuan, transgender dan biseksual. Selain itu, pernah muncul juga golongan homoseksual yang terdiri daripada pendokong Irsyad Manji pada 2012 yang berusaha meminta kebenaran perlembagaan agar golongan homoseksual ini mendapat kebebasan untuk mengamalkan aktitivi mereka di negara kita, sekali gus mencemarkan usaha pihak berkuasa dalam memelihara kesucian Islam dan menjaga sensitiviti Muslim di Malaysia ini. Kenapa mereka berani bersuara sedemikian? Atas alasan hak asasi manusia semata-mata.

Sebenarnya, jika dirujuk kepada wahyu yang diberikan seperti al-Quran dan hadis, telah dijelaskan garis panduan yang betul dalam membincangkan berkenaan hak asasi manusia ini. Sebagai contoh, dalam surah al-An’am ayat 165, Allah SWT berfirman:

“Dan Dialah yang menjadikan kamu khalifah di bumi dan meninggikan setengah kamu atas setengahnya yang lain beberapa darjat, kerana Ia hendak menguji kamu pada apa yang telah dikurniakanNya kepada kamu. Sesungguhnya Tuhanmu amatlah cepat azab seksaNya, dan sesungguhnya Ia Maha Pengampun, lagi Maha Mengasihani” (QS Surah al-An’am 6: 165)

Ayat al-Quran di atas menjelaskan kepada kita bahawa manusia sememangnya diberikan taraf yang tinggi dalam dunia ini, dan diangkat darjat serta pangkat sesetangah manusia daripada yang lain, serta diberi kebebasan menuntut segala hak yang layak dinikmati sebagai seorang manusia, akan tetapi tuntutan tersebut mestilah tidak bertentangan dengan prinsip Islam yang sememangnya juga bertepatan dengan naluri serta fitrah manusia. Pernyataan ini dikuatkan lagi dengan hadith daripada Rasulullah SAW:

Daripada Abu Muhammad Abdullah bin Amru bin Al-Ash Radhiallahu ‘anhuma katanya: “Telah bersabda Rasulullah Sallallahu’alaihiwasallam: Tiada beriman seseorang daripada kamu sehingga hawa nafsunya patuh kepada apa yang aku sampaikan.” (hadith Hasan Sahih)

Kedua-dua ayat al-Quran dan hadith di atas dengan terang menjelaskan kepada kita bahawa sebagai seorang Muslim, adalah menjadi satu kewajipan kepada kita mematuhi ajaran Islam bersumberkan al-Quran dan al-Sunnah, dengan menjadikan ajaran dan petunjuk daripada Rasulullah SAW sebagai prinsip kehidupan kita. Ini bermaksud, terdapat sesetengah perjuangan hak asasi manusia seperti hak untuk murtad, hak untuk berkarya secara bebas tanpa terikat dengan nilai agama, hak untuk mengamalkan nafsu sonsang atau persemarataan jantina dalam semua perkara dan lain-lain lagi sudah terang bertentangan dengan ajaran Islam. Islam tidak menolak sepenuhnya hak asasi manusia ini, tetapi perkara yang bertentangan dengan syarak adalah tidak diterima dan tertolak di sisi Islam.

RUJUKAN & BACAAN TAMBAHAN:

a) Mohd Faizal Musa. 2015. Pengantar Hak Asasi Manusia Moden Dan Hujah Sangkalan Ia Bertentangan Dengan Islam
b) Ali Raza Tahir. 2013. Islam and Philosophy
c) Yefrizawati. 2005. Hak Asasi Manusia dalam Perspektif Hukum Islam
d) A.A. Mawdudi. 1982. Human Rights in Islam
e) Sami A.Aldeeb. 1990. Human Rights Conflicts Between Islam and the West
f) Price, Daniel. 2002. Islam and Human Rights: A Case of Deceptive First Appearances
g) Mohd Fauzi bin Hamat. T.th. Hak Asasi Manusia menurut Syarak
h) Tariq Ramadan. 2009. Islam and Homosexuality
i) Abdul Rahman Awang. 2004. Human Rights: An Islamic Perspective
j) Zul’Azmi Yaakob & Zailan Morris. 2014. Peranan Persekitaran terhadap Tuntutan Hak Asasi Manusia: Cabaran bagi Umat Islam
k) Mafis bin Mohd Samuri. T.th. Penghakisan Nilai Agama Melalui Doktrin Hak Asasi Manusia
l) Abdul Monir Yaacob. T.th. Maqasid al Syariah dan Hak Asasi.
m) Shamsul Amri Baharuddin. 2012. Modul Hubungan Etnik Edisi Kedua.
n) http://www.independent.co.uk/news/world/what-are-the-largest-religious-groups-around-the-world-and-where-are-they-a6982706.html
o) http://www.pewresearch.org/fact-tank/2017/04/05/christians-remain-worlds-largest-religious-group-but-they-are-declining-in-europe/
p) http://ww1.utusan.com.my/utusan/info.asp?y=2012&dt=0209&sec=Bicara_Agama&pg=ba_03.htm#ixzz57hiGeZHs
q) https://www.malaysiakini.com/letters/173450


Tentera Yunani Menyembelih Orang Asli India Yang Menjamu Mereka Makanan

Era Penjelajahan ialah era di mana penjelajah-penjelajah Eropah mengembara dengan tujuan mencari kekayaan dan wilayah baru sekitar abad ke-15 dan ke-16. Dan kebiasaannya, pertembungan mereka dengan kelompok pribumi selalunya berakhir dengan tragedi seperti yang dilakukan oleh Conquistador. Tetapi rupa-rupanya, perihal sebegini sudah dilakukan jauh lebih lama oleh penjelajah-penjelajah yang dihantar Alexander the Great ke India.

Orang yang diamanahkan Alexander untuk tugas ini ialah Laksamana Nearchus. Nearchus bertanggungjawab mengkucar-kacirkan armada laut Parsi dan membantu kemaraan baginda semasa kempen penaklukan Parsinya. Setelah Parsi berjaya ditawan, beliau diarah Alexander untuk berlayar ke Sungai Indus dan merekodkan apa yang dilihatnya.

Kebanyakan pemerhatiannya tentang Tamadun Indus melihat ia mampu menyaingi Tamadun Yunani dalam banyak segi. Pasukan pemanahnya berupaya menakutkan pihak musuh dengan setiap bidikan mereka sentiasa mengenai sasaran. Sementara wanitanya digilai askar-askar Yunani kerana cantik dengan tamadun tersebut dianggap bertoleransi dan mempunyai nilai sama dengan mereka.

Tetapi ada satu anekdot tentang pengembaraan Nearchus yang mirip dengan perangai Conquistador. Semasa menyusuri Sungai Indus, angkatannya melihat puak-puak primitif yang masih menggunakan teknologi Zaman Batu. Puak-puak ini dipanggil pemakan ikan oleh beliau kerana mereka makan ikan mentah-mentah dan menjala ikan menggunakan serat daun pokok palma.

Semasa dalam perjalanan pulang, armada Yunani ini bertembung dengan sekumpulan ahli puak ini di kawasan lagun berhampiran muara sungai. Bagi orang-orang ini, mereka tidak pernah melihat kapal bersaiz sedemikian menyusuri sungai. Tidak pasti sama ada mereka ini kawan atau lawan, orang-orang primitif memilih membentuk barisan pertahanan dengan lembing kayu dihalakan ke hadapan.

Mengikut catatan Nearchus, kesemua mereka berjumlah 600 orang tanpa dilengkapi perisai. Melihat mereka sebagai ancaman, seluruh ketumbukan orang primitif itu mati dibunuh oleh tentera-tentera Yunani dengan cara sebahagian daripadanya dipanah daripada kapal. Sementara sebahagian lagi diserang tentera yang terjun ke dalam air dengan tujuan menghapuskan kelebihan lembing mereka.

Nearchus menggambarkan mereka sebagai pengecut. Ini kerana semasa diserang pihak Yunani, ramai memilih melarikan diri daripada berlawan dengan mereka. Ini mengukuhkan lagi tanggapannya bahawa orang tidak bertamadun sebegini patut ditundukkan.

Dalam satu catatan yang lain, Nearchus dan orang-orangnya berdepan dengan situasi kelaparan. Apabila mereka tiba di sebuah kawasan petempatan yang dikelilingi tembok kayu, mereka menyangka penghuni kota merupakan orang gasar. Lalu satu rancangan diatur di mana Nearchus pura-pura mendapatkan bantuan dari kota berkenaan. Apabila dapat masuk, beliau akan memberi isyarat kepada tentera-tentera Yunani untuk menyerang.

Tetapi apabila Nearchus tiba di petempatan berkenaan, beliau diberi sambutan meriah oleh penduduk. Bagi mereka, kehadiran pengembara asing di petempatan mereka merupakan satu hari istimewa dan patut diraikan. Nearchus turut dijamu dengan pelbagai jenis makanan.

Tatkala penghuni kota bergembira, beliau memberi isyarat kepada tentera-tenteranya untuk menyerang. Bukan sedikit penghuni kota yang dibunuh dan apabila mereka memeriksa simpanan makanan penduduk, mereka hanya menyimpan ikan kering di mana sebahagian dikisar untuk dijadikan tepung. Manakala makanan yang dijamah Nearchus itu hanya dikeluarkan untuk sambutan keraian istimewa.

Tanpa menunjukkan belas kasihan, semua bekalan makanan penduduk diambil dan dibawa pulang ke kapal. Sementara penduduk yang terselamat dibiarkan hidup melarat dan dalam keadaan lapar. Mungkinkah kerana ‘dosa’ Nearchus ini, ia menjadi pencetus petaka yang membelenggu baki ekspedisi Alexander semasa berada di India?

Yang pasti, perilaku beliau menunjukkan apa yang berlaku apabila tamadun maju bertembung dengan orang primitif. Dan kitaran ini dapat dilihat ribuan tahun kemudian menerusi perihal Conquistador terhadap orang Aztec dan Inca. Teknologi sememangnya memajukan manusia tetapi di sebalik itu, masih tersirat sisi gelap manusia yang menilai nyawa orang lain dan tidak pernah meletakkan nilai sama padanya.

RUJUKAN:

Oliver, Mark. (2021). Remorseless Chronicles of Slaughter: Fatal First Contact Between Ancient Greece and the Tribes of India. Ancient-Origins.